
הוועדה המיוחדת לדיון בהצעת חוק בעניין השוויון בנטל
07/01/2014

הכנסת התשע-עשרה
נוסח לא מתוקן

מושב שני
<פרוטוקול מס' 31 >
מישיבת הוועדה המיוחדת לדיון בהצעת החוק בעניין השוויון בנטל 
בשירות הצבאי, בשירות האזרחי ובשוק העבודה ולהסדרת מעמדם של תלמידי הישיבות 
יום שלישי, ו' בשבט התשע"ד (07 בינואר 2014), שעה 9:00
<סדר היום:>
<הצעת חוק שירות אזרחי לתלמידי ישיבות (הוראת שעה), התשע"ג-2013>
נכחו:

<חברי הוועדה:> 
היו"ר איילת שקד – היו"ר
אריאל אטיאס

עומר בר-לב

משה גפני

צחי הנגבי

מאיר פרוש

דוד רותם

אלעזר שטרן

עפר שלח
רוברט אילטוב

שולי מועלם- רפאלי

<מוזמנים:> 
	תא"ל גדי אגמון
	–
	ראש חטיבת תכנון ומנהל כוח אדם, משרד הביטחון

	אחז בן ארי
	–
	משרד הביטחון

	סא"ל ענבל דה פז
	–
	ראש ענף ייעוץ כוח אדם ופרט בפרקליטות הצבאית, משרד הביטחון

	רב סרן עדי אברהם
	–
	פרקליטות צבאית, משרד הביטחון

	בת-חן הורוביץ
	–
	פצ"ר, משרד הביטחון

	אריק לביא 
	–
	משרד הביטחון

	ד'
	–
	שב"כ

	רן רידניק
	–
	רכז תעסוק באג"ת, משרד האוצר

	רותם פלג
	–
	מנכ"ל, המשרד לביטחון פנים

	יאיר דורנפלד
	–
	רח"ט תכנון וארגון, המשרד לביטחון פנים

	נצ"מ אלכס פרלמן
	–
	ראש חוליית אוכלוסיות, המשרד לביטחון פנים

	יואל הדר
	–
	יועמ"ש, המשרד לביטחון פנים

	קרן גילון
	–
	ס' יועמ"ש, המשרד לביטחון פנים

	משה עמר
	–
	המשרד לביטחון פנים

	רמי בוסי
	–
	סגן ראש אגף וראש יחידת מחוזות, המשרד להגנת העורף

	דלית דרור
	–
	יועמ"ש, המשרד להגנת הסביבה

	קרלוס פייצ'וטקה
	–
	אגף אכיפה, המשרד להגנת הסביבה

	עינת פישר
	–
	יועצת השר לענייני שוויון בנטל, משרד המדע הטכנולוגיה והחלל

	גלית שאול
	–
	מנהלת תחום התנדבות, משרד הרווחה והשירותים החברתיים

	ענת לייכטר
	–
	משרד הבריאות

	רעות בינג
	–
	משרד המשפטים

	איה דביר
	–
	משרד המשפטים

	לירון דוד
	–
	משרד המשפטים

	גבי פיסמן
	–
	משרד המשפטים

	נאדר אל קאסם
	–
	נציבות שרות המדינה

	שר שלום ג'רבי
	–
	מנכ"ל, מנהלת שרות אזרחי לאומי

	יואב ארבל
	–
	יועמ"ש, מנהלת שרות אזרחי לאומי

	מוטי אלמליח
	–
	מנהל תקצוב ופיקוח, מנהלת שרות אזרחי לאומי

	נחום בנדיקט
	–
	יועץ חרדי, מנהלת שרות אזרחי לאומי

	חנוך בנימין
	
	


<ייעוץ משפטי: >
מירי פרנקל-שור
עידו בן-יצחק
<מנהלת הוועדה:>
לאה קריכלי
<רישום פרלמנטרי:>
הדר אביב; יפעת קדם
<הצעת חוק שירות אזרחי לתלמידי ישיבות (הוראת שעה), התשע"ג-2013>
<היו"ר איילת שקד:>
אנחנו מתחילים בסעיף 15. עידו, תקרא בבקשה את סעיף 15.
<עידו בן יצחק:>
	"הרשות לשירות 
אזרחי

	15.

(
	(א)
מוקמת בזה במשרדו של השר, הרשות לשירות אזרחי, אשר תהיה אחראית על הפעלת השירות האזרחי על-פי הוראות חוק זה.

	
	
	(ב)
הרשות תפעל בהתאם להחלטות השר ובמסגרת מדיניות הממשלה, והכול לפי הוראות חוק זה.

	
	
	(ג)
הממשלה תמנה, לפי הצעת השר, מנהל לרשות, שיהיה ממונה על ביצוע תפקידי הרשות.

	
	
	(ד)
המנהל יהיה עובד המדינה ויהיה כפוף במישרין לשר.

	
	
	(ה)
עובדי הרשות יפעלו לפי הוראות מנהל הרשות ובפיקוחו.


<היו"ר איילת שקד:>
הסעיף הזה מדבר על הרשות לשירות אזרחי, ויש נקודה אחת שאנחנו צריכים להכריע לגביה. בהחלטת הממשלה של ועדת פרי היתה המלצה להפוך את הרשות ליחידת סמך. נציבות שירות המדינה עכשיו עובדת על-פי החלטת הממשלה להפוך את הרשות ליחידת סמך. השאלה היא אם אנחנו רוצים לעגן את זה בחקיקה, שבחוק יופיע שהרשות תהיה יחידת סמך, ולא להשאיר את זה לטיפולה של הנציבות.
נציג הנציבות, בבקשה.

<נאדר אל קאסם:>
העניין נבדק והוא בשלבים מתקדמים, אז אנחנו חושבים שלא צריך להכניס את זה להצעת החוק. - - - לא צריך בחוק, אנחנו בוחנים - - - חיובי, לא צריך את זה בחקיקה.
<רן רידניק:>
אני רק אוסיף ואחזק את עמדתו של נאדר: כך או אחרת יש עשרות יחידות סמך בממשלה שרובן לא מעוגנות בחקיקה. יש מקרה אחד שכן מעוגן בחקיקה, אבל מרבית היחידות עצמן לא מעוגנות בחקיקה. זו הקשחה לא רצויה בדרך-כלל של מדיניות, כשבפועל, המעמד של הרשות הוא מעמד חזק. יש את תפקיד המנכ"ל, יש יועץ משפטי עצמאי, יש לה מעמד חזק ואנחנו דואגים לחזק אותו בשיוף פעולה צמוד. אני חושב שנכון פחות להיכנס לדבר הזה בחקיקה, לכן מוצע להיצמד לנוסח המקורי.

<נאדר אל קאסם:>
סליחה, זה ברור שהפיכה ליחידת סמך זה מצב סמכויות שלא קיימות - - - כל הדברים האלה הם -- - מקצועיים, אם כדאי או לא כדאי וזו ההנחיה אצלנו, אני יודע שעשו בדיקה - - -

<מירי פרנקל-שור:>
בהמשך לאותו קו טיעון העמדה הבסיסית של הממשלה היא שצריך לשמור לה איזושהי גמישות ניהולית, לבנות את היחידות שלה, לחלק את התחומים שלה לפי הבנתה, ולא נכון לקבע את הדברים האלה בחקיקה ראשית כי לעתים הם משתנים.

אני מבקשת להמליץ שהמנהלת שהופכת לרשות כן תהיה יחידת סמל מכיוון שהמנהלת לא קמה למרות האמירה בחוק טל ב-2002, היא קמה רק ב-2007, וגם אחר-כך היא נתקלה בקשיים.

יחידת סמך באה לחזק את המנהלת, והדבר חשב כמה וכמה מכיוון שהמנהלת כן אמורה לסייע ולפעול בכל סוגיית העמידה ביעדים. היא צריכה להתקשר, היא צריכה גופים מפעילים, היא חייבת לפקח, ואנחנו כבר רואים שהמנהלת עברה משר לשר. היא היתה אצל שר המדע, עברה לשר הכלכלה, היום היא עברה לשר לענייני אזרחים ותיקים. 

<קריאה:>
ובפעם הבאה היא תעבור לאיזה שר מש"ס.

<מירי פרנקל-שור:>
נכון. והיות ואי עמידה ביעדים לפי חוק שירות ביטחון, התיקון שמונח על שולחן הוועדה, יש לכך משמעויות, אני חושבת שצריך לעשות על-מנת לחזק את המנהלת, וקביעה שהמנהלת היא יחידת סמך, לעמדתי היא חשובה ביותר.

<רן רידניק:>
רק למען הסר ספק, העברה של המנהלת ממשרד למשרד בפררוגטיבה של ממשלה, מוצדקת או לא מוצדקת, נכונה או לא נכונה, והיא יכולה להתבצע גם אם יהיה רשום כאן יחידת סמך או יחידה אחרת. לא זה מה - - - 

<מירי פרנקל-שור:>
נכון, אבל בכל זאת היא שומרת על עצמאות.

<רן רידניק:>
שוב, בפועל, אני חושב שהקשחה כשיש עשרות יחידות סמך אחרות שלא בחקיקה שקיימות לא נכונה היא יכולה להשליך על יחידות אחרות שהן יחידות סמך אבל לא מעוגנות בחקיקה, לא נכון מבחינת משפטית ומקצועית מבחינת משרד המשפטים ומבחינת נציבות שירות המדינה - - -
<מירי פרנקל-שור:>
למה זה לא נכון משפטית?

<קריאה:>
אני לא חולקת על המהות של אם נכון או לא נכון, אלא שפשוט הטכניקה היא לא לקבע דבר כזה בחקיקה.
<מירי פרנקל-שור:>
אבל יש יחידות סמך שנקבעו בחקיקה על-מנת לתת להן צמאות בהתנהלות.

<היו"ר איילת שקד:>
יואב, מהי העמדה שלכם?

<יואב ארבל:>
אנחנו בסך-הכול מעוניינים להיות יחידת סמך. אנחנו יודעים שזה נמצא על שולחן הנציבות, אנחנו לא יודעים מהי החלטת הנציבות, אם היינו יודעים שההחלטה תהיה חיובית - - -
<קריאה:>
אולי ניתן עוד שבוע ונראה, כי זה ממש על השולחן - - - לקבל החלטה - - -

<היו"ר איילת שקד:>
נאדר, בוא ניתן כמה ימים לנציבות, נגיד שבוע – למרות שאני רוצה לסיים את החוק עוד קודם – עד יום שני.
<מירי פרנקל-שור:>
לא, לא, אנחנו לא יכולים. כפי שהבהרתי אתמול, אי אפשר לסיים ולהצביע על חוק שירות אזרחי כל עוד לא מגיע ההסדר השלם על ההסתייגות שהתקבלה בנושא שירות בחו"ל. החוק הוא חוק חסר עכשיו.

<נאדר אל קאסם:>
אז אנחנו בינתיים לא מצביעים על זה - - -

<היו"ר איילת שקד:>
אני מבקשת שעד יום שני יבוא הסבר מסודר מהנציבות, אם זה עומד להפוך ליחידת סמך, אם כן, מתי, או שתהיה החלטה שזה הופך ליחידת סמך. אם לא, נעגן את זה בחקיקה.

בוא נעבור לסעיף 16.

<עידו בן יצחק:>
	"הסמכת מפקחים

	16.

	(א)
השר רשאי להסמיך מפקחים, מבין עובדי הרשות, בסמכויות לפי חוק זה, כולן או חלקן, ובלבד שלא יוסמך מפקח אלא אם כן התקיימו לגביו כל אלה:

	
	
	
	(1) משטרת ישראל הודיעה, לא יאוחר משלושה חודשים מיום קבלת פרטי המשרת בשירות אזרחי, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי;

	
	
	
	(2) הוא קיבל הכשרה מתאימה בתחום הסמכויות שיהיו נתונות לו לפי חוק זה, כפי שהורה השר בהסכמת השר לביטחון הפנים;

	
	
	
	(3) הוא עומד בתנאי כשירות נוספים, ככל שהורה השר.

	
	
	(ב)
שמות המפקחים שהוסמכו לפי סעיף זה יפורסמו ברשומות ובאתר האינטרנט של הרשות.

	
	
	(ג)
מפקח מוסמך להפעיל את הסמכויות הנתונות לו לפי חוק זה, גם באזור."


<היו"ר איילת שקד:>
יש כאן הסתייגות אחת של חבר הכנסת בר-לב. העוזרת שלו נמצאת כאן? את יכולה להשיג את ההסתייגות?

<מירי פרנקל-שור:>
לא, כיוון שעוזרים פרלמנטריים לא מציגים הסתייגות של חברי כנסת.

<היו"ר איילת שקד:>
אז אני אציג.

חבר הכנסת בר-לב שבמקום "שלושה חודשים" יופיע: משטרת ישראל הודיעה לא יאוחר מחודש - - -

<קריאות:>
לא, לא.

<גבי פיסמן:>
בחוק הזה יש רק סמכויות מפקחים. כשאנחנו מדברים על סמכויות מפקחים אנחנו לא דורשים שני דברים: אל"ף, התערבות של השר ביטחון פנים בהכשרה, זאת אומרת, הסעיף שאומר שהסכמת השר לביטחון פנים נדרשת, הוא לא נדרש כאן בעניין הזה, ולגבי הסוגיה השנייה אנחנו מאפשרים לאותו גוף לקבל באופן ישיר את המידע מהמרשם הפלילי ולשקול אותו בעצמו, במקום שהמשטרה תהיה זו שבוחנת את העבר הפלילי ומוסרת את המידע.
<היו"ר איילת שקד:>
זאת אומרת, שעל-פי עמדת המשרד לביטחון פנים סעיף 16(א)(1) מיותר?
<גבי פיסמן:>
לא, הוא לא מיותר. צריך להיות: אין מניעה להסמיכו – סליחה, בעוד שנייה נעביר נוסח שמאפשר לשר לקבל בעצמו את העבר הפלילי ולשקול בעצמו.
<יואב ארבל:>
שאנחנו נבדוק את זה בעצמנו?

<גבי פיסמן:>
כן.

<עידו בן יצחק:>
איך הוא יכול לבדוק את העבר הפלילי?

<מאיר פרוש:>
לא הבנתי. מדובר באחד שהיה לו עבר פלילי וצריך לבדוק?

<היו"ר איילת שקד:>
לא, לא, כל אחד, כל מפקח.

<קריאות:>
אבל איך הם יבדקו? אצלכם.

<מאיר פרוש:>
אל"ף, זה אומר שכל החרדים לא יוכלו להיות מפקחים, מכיוון שהולך להיות להם עבר פלילי. זה מפלה, זה סעיף מפלה.

<מירי פרנקל-שור:>
אבל יואב, איך אתה יודע אם יש לו עבר פלילי? אתה צריך לקבל את המידע.

<יואב ארבל:>
נקבל, ודאי. ברגע שאני יכול לשקול את העבר הפלילי, זה סעיף שמסמיך אותי לקבל עבר פלילי מהמשטרה, נכון?
<היו"ר איילת שקד:>
יש לי שאלה: האם הסעיף הזה לא מיותר? תעשו את זה בתקנות שלכם, בהנחיות שלכם.

<גבי פיסמן:>
אז רגע, אני אציג את הנוסח: חייב להיות נוסח שיאפשר למנהלת או לשר לקבל את המידע מהמרשם הפלילי. הנוסח המקובל הוא: הורשע בעבירה שמפאת מהותה או חומרתה או נסיבותיה, אין הוא ראוי לדעת השר לשמש כמפקח. הנוסח הזה מאפשר לפי סעיף 6 לחוק המרשם הפלילי לגורם שמוסמך לשקול את העבר הפלילי, לקבל את המידע ממשטרת ישראל ולשקול אותו בעצמו.

זה הנוסח שאנחנו עושים בו שימוש בכל החוקים שבהם ניתנות רק סמכויות פיקוח ולא ניתנות סמכויות אכיפה. מאחר שאין כאן למפקחים סמכויות חקירה, חיפוש, תפיסה, אז אין צורך שהמשטרה תהיה זו שבודקת את העבר הפלילי.
<היו"ר איילת שקד:>
את יכולה, בבקשה, לחזור על הנוסח?

אני רוצה להסביר לוועדה מה קורה פה: יש את סעיף 16(א)(1) שנמצא כפי שהוא נמצא כרגע, שתוך שלושה חודשים המשטרה צריכה להודיע אם יש בעיה עם עברו הפלילי של המפקח. את אומרת שזה מיותר, גם אתם מסכימים, המשטרה לא צריכה להודיע, הרשות צריכה בעצמה לקבל את המידע. ולכן מלכתחילה הסיפור של השלושה חודשים מיותר.

<גבי פיסמן:>
נכון. 

<היו"ר איילת שקד:>
תחזרי בבקשה על הנוסח.

<גבי פיסמן:>
בעצם אנחנו דורשים בסעיף קטן (א1), שהתנאי יהיה הורשע בעבירה שמפאת מהותה, חומרתה ונסיבותיה אין הוא ראוי לדעת השר לשמש כמפקח.

<מירי פרנקל-שור:>
גבי, זה שני דברים נפרדים. מה שכתוב כאן בסעיף, ועל זה יש גם הסתייגות של חבר הכנסת בר-לב - - הוא מדבר לעניין הזמן. הוא מבקש לסייע בהסמכת המפקחים בעניין העבר הפלילי, למהר את התהליך. זה דבר אחד.
<גבי פיסמן:>
עכשיו התהליך יהיה -- 
<מירי פרנקל-שור:>
מה שאת מציעה - -

<גבי פיסמן:>
זה עניין אחר.

<יואל הדר:>
התהליך לא תלוי בנו בכלל. אין משטרה פה.

<קריאה:>
יש משטרה בקבלת המידע.

<מירי פרנקל-שור:>
יפה, הוא מדבר על קבלת המידע. 

<יואל הדר:>
היא לא אוטומטית פה.

<מירי פרנקל-שור:>
היא תהיה אוטומטית? דרך המחשב הוא יכול - -?

<גבי פיסמן:>
ההסדרה של העברת המידע מהמרשם הפלילי נעשית כשמדובר על סדרי גודל גדולים, על היקפים גדולים של מידע בדרך מחשובית. יש מסוף לגוף הזכאי.

<מירי פרנקל-שור:>
לא ידענו שיש - - 

<יואל הדר:>
המשטרה מאוד משוכללת.

<מירי פרנקל-שור:>
לכן אנחנו לפעמים - -

<היו"ר איילת שקד:>
הבנו.

.

<מאיר פרוש:>
לי יש שאלה ללשכה המשפטית.

<היו"ר איילת שקד:>
כן, פרוש, אני יודעת מה אתה הולך לשאול.

<מירי פרנקל-שור:>
יואב, אתה מרוצה - -?

<יואב ארבל:>
אנחנו לא צריכים את המשטרה פה, אנחנו צריכים רק את המידע.

<יואל הדר:>
אנחנו רוצים לייעל את הבירוקרטיה. כמו שאתמול ניסינו ללמוד מכם - -
<מירי פרנקל-שור:>
אתם עקביים.

<מאיר פרוש:>
יש לי שאלה ללשכה המשפטית. לשיטתם של אלה שאומרים שבסוף יהיו סנקציות פליליות, זאת אומרת שאף חרדי לא יוכל להיות מפקח. השאלה אם זה לא סעיף מפלה. 

<מירי פרנקל-שור:>
אם הם יורשעו, מן הסתם - -

<מאיר פרוש:>
מלכתחילה אנחנו מדברים על ציבור שלם שלא יוכל להיות חלק מהמשחק הזה.

<גבי פיסמן:>
אנחנו מדברים על שיקול דעת ביחס לעבר הפלילי.

<מאיר פרוש:>
אתם רוצים להגיד לי שתקלו בעניין הזה שיש לו עבר פלילי? בגין זה שהוא לא שירת תקלו עליו?

<גבי פיסמן:>
מדובר על הרשעה בעבירה - - חומרתה ונסיבותיה - -

<מירי פרנקל-שור:>
מי שיורשע בעבירה פלילית לא יוכל - -

<מאיר פרוש:>
ציבור שלם נוציא מכלל ישראל. מישהו יכול לתת פירוט מה זה עושה לאדם שיש לו עבר פלילי, במה הוא לא, במה הוא כן?
<היו"ר איילת שקד:>
אנחנו נעשה את זה כשנגיע לגשר.

<מאיר פרוש:>
הנה עכשיו, גם בעניין הזה. מה זה עושה לו? הוא לא יכול - -?

<מירי פרנקל-שור:>
להיות למשל עורך דין.

<מאיר פרוש:>
חשבון בנק הוא יכול לפתוח?

<מירי פרנקל-שור:>
אני לא יודעת, אנחנו צריכים לבדוק.

<היו"ר איילת שקד:>
יש מישהו כרגע מהנוכחים מהמשטרה או ממשרד המשפטים שיודע לענות על השאלה מה זה בדיוק אומר אם למישהו יש - -?

<מירי פרנקל-שור:>
יש שורה של - -

<היו"ר איילת שקד:>
שיקול הדעת.
<גבי פיסמן:>
שיקול הדעת בנוסח שהצענו נתון לגורם שמקבל את המידע. הצענו הרשעה שמפאת מהותה, חומרתה ונסיבותיה אין הוא ראוי להיות מפקח. זה אומר שהמינהלת תצטרך לקבוע לעצמה את הסטנדרטים שבגינם בהרשעות בעבירות מסוימות היא סבורה שאדם לא יכול לשמש בתפקיד.

<יואב ארבל:>
אם אדם עבר באור אדום נמנע ממנו להיות מפקח. זה שיקול דעת.

<מאיר פרוש:>
אין מישהו שיכול להסביר לנו מה זה.

<עפר שלח:>
על מה אנחנו מצביעים בסוף?

<מירי פרנקל-שור:>
על הנוסח של גבי.

<היו"ר איילת שקד:>
אני רוצה להצביע עכשיו על כל סעיף 16, שבמקום 16(1) יש את הסעיף הבא. גבי, בבקשה.

<גבי פיסמן:>
הורשע בעבירה שמפאת מהותה, חומרתה ונסיבותיה אין הוא ראוי לדעת השר לשמש כמפקח.

<היו"ר איילת שקד:>
ההסתייגות של עומר לא רלוונטית, כי זה עובר ישירות - -

<עידו בן יצחק:>
אלא אם כן הורשע בעבירה.
<יואל הדר:>
לא צריך את הסכמת השר לביטחון פנים. 
<קריאה:>
הוא קיבל הכשרה מתאימה בתחום הסמכויות שניתנו - -

<יואל הדר:>
אני מבקש לשמור את ההסכמה לסעיפים אחרים.

<<היו"ר  היו"ר איילת שקד:>
>
ידעתי שזה יעלה לי.

<עפר שלח:>
מספר קבוע.

<מאיר פרוש:>
בסעיף קטן (3), "ככל שהורה השר" צריך להישאר?

<מירי פרנקל-שור:>
יואל, מפקחים שעוברים הכשרה, ההכשרה שלהם היא לא בהסכמת - -?
<<היו"ר איילת שקד:>
>
אנחנו מצביעים על סעיף 16, כשבמקום סעיף 16(1) יש את הסעיף של גבי. בסעיף (2) הורדנו את המילים "בהסכמת השר לביטחון פנים". מי בעד? מי נגד?

הצבעה

בעד – 3
נגד –אין 

נמנעים – אין 

סעיף 16 אושר

<מירי פרנקל-שור:>
אני רק מפנה את תשומת לב הוועדה לכך שסעיף קטן (ג) יצטרך להשתנות בהמשך, מכיוון שמדובר על פיקוח בחו"ל. זה לא רק בארץ ובאזור. אנחנו נצטרך להתייחס לחו"ל. ההערה שלי היא רוחבית לאורך כל - -
<יואב ארבל:>
אנחנו נציין באיזה יבשות יש לה סמכויות.
<מירי פרנקל-שור:>
הוועדה הצביעה, אבל יש אחר כך בעיה.

<קריאה:>
החוק לא חל - -

<קריאה:>
גם לגבי האזור צריך לעשות את השינויים.

<מירי פרנקל-שור:>
אנחנו לא נכנסים לזה. זאת הצעת החוק הממשלתית.

<היו"ר איילת שקד:>
אנחנו לא נוגעים בזה. סליחה, לא נוגעים בזה עכשיו. סעיף 17, עידו.
<עידו בן יצחק:>
סמכויות פיקוח    17. (א) לשם פיקוח על ביצוע ההוראות לפי חוק זה, לרבות לעניין אופי השירות  
                    האזרחי לתלמידי ישיבות ואיכותו, רשאי מפקח, לאחר שהזדהה – 

<מאיר פרוש:>
מחקתם שירות אזרחי לתלמידי ישיבות?

<עידו בן יצחק:>
אנחנו נעשה את ההתאמות. עוד לא תיקנו את - - כשהנוסח יונח זה הכל יהיה מותאם.
(1) לדרוש מבעל תפקיד או עובד בגוף מפעיל וממשרת בשירות אזרחי, למסור לו כל ידיעה או מסמך הדרושים לו לצורך ביצוע תפקידו;
(2) להיכנס למשרדי כל גוף מפעיל ולמקומות שבהם יש לו יסוד סביר להניח שמשרתים בו משרתים בשירות אזרחי; ואולם אם המשרדים האמורים משמים למגורים, לא ייכנס אליהם המפקח אלא במועד סביר שתואם עם מנהל המקום, ובהעדר מנהל כאמור – עם כל דיירי המקום, או על פי צו של בית משפט. 

<מאיר פרוש:>
מה זאת אומרת המשרדים האמורים משמשים למגורים?

<יואב ארבל:>
אם יש גוף מפעיל - -

<מאיר פרוש:>
אסור להפעיל משרד כדבר שמיועד למגורים.

<שר שלום ג'רבי:>
יש גוף מפעיל שמשמש גם כמקום לינה של חוסים.

<מאיר פרוש:>
כשימוש חורג.

<שר שלום ג'רבי:>
אם רוצים להיכנס יש תנאים מיוחדים.

<עידו בן יצחק:>
(ב) בסעיף זה, "מסמך" – לרבות פלט, כהגדרתו בחוק המחשבים, התשנ"ה-1995.

(ה) מפקח לא יעשה שימוש בסמכויות הנתונות לו לפי חוק זה, אלא בעת מילוי תפקידו ובהתקיים שני אלה: 

(1) הוא עונד באופן גלוי תג המזהה אותו ואת תפקידו;
(2) יש בידו תעודה החתומה בידי המנהל המעידה על תפקידו ועל סמכויותיו, שאותה יציג על פי דרישה.

<רעות בינג:>
יש לנו הערת נוסח קטנה. זאת גם הערה שנשלחה לייעוץ המשפטי. 

<מירי פרנקל-שור:>
בסדר, אנחנו ראינו איזה נוסח. בשלב הניסוח נעביר את זה.

< היו"ר איילת שקד:>
יש הסתייגות לחבר הכנסת בר-לב.
<קריאה:>
הוא לא מבין מה זה היסוד סביר.

<היו"ר איילת שקד:>
בסעיף 17(ב) הוא מבקש שבמקום להיכנס למשרדי כל גוף מפעיל ולמקומות שבהם יש יסוד סביר להניח שמשרתים בו בשירות אזרחי, יופיע להיכנס למשרדי כל גוף מפעיל ולמקומות בהם משרתים בשירות אזרחי. זה נשמע יותר סביר. מה זה יסוד סביר להניח? מאיפה זה הגיע?

<קריאה:>
כך זה צריך להיות.
<היו"ר איילת שקד:>
מי בעד ההסתייגות? מי נגד?

הצבעה

בעד – 3
נגד –אין 

נמנעים –אין 

ההסתייגות על סעיף 17(ב) אושרה.

יש לו עוד הסתייגות. הוא רוצה להשאיר את 17(ג): "לא יימסר מידע לפי סעיף זה אם מסירתו אסורה לפי כל דין".

<קריאה:>
גם את (ג) וגם את (ד).

<היו"ר איילת שקד:>
סעיף (ג) נמחק, כי אם אסור אז אסור. בשביל מה לכתוב? הוא מיותר. הסעיף מיותר וגם וההסתייגות מיותרת. מי בעד? מי נגד?

הצבעה

בעד – אין 
נגד – 1
נמנעים – אין
ההסתייגות לסעיף 17(ג) לא נתקבלה.
<היו"ר איילת שקד:>
הוא מבקש להשאיר את 17(ד): "אין בהוראות סעיף זה כדי לגרוע מהוראות חוק הגנת הפרטיות". מדוע זה ירד? על פי החוק להגנת הפרטיות מה שאסור על פי החוק אסור למסור?

<קריאה:>
זה נועד להתגבר על הוראות מסוימות בחוק הגנת הפרטיות.

<גבי פיסמן:>
זה אכן מתגבר על הוראות מסוימות בחוק הגנת הפרטיות. ההוראה היא הוראה סטנדרטית. סעיפי הפיקוח הם סעיפים סטנדרטיים שמופיעים בכל סמכות של גוף פיקוח באשר הוא.

<עפר שלח:>
ב-(1) וב-(2) יש דברים שהם כביכול סותרים דברים בחוק הגנת הפרטיות?

<גבי פיסמן:>
יש אפשרות לדרוש מידע, לרבות אם במידע הזה כלולים פרטים שיש בהם משום חשיפה של מידע שהוא מידע שמוגדר בחוק הגנת הפרטיות כמידע - -

<עפר שלח:>
את יכולה לתת דוגמה? 

<גבי פיסמן:>
למשל משכורתו של אדם נוגעת למצבו הכלכלי. ניתן יהיה לדרוש - -

<היו"ר איילת שקד:>
אסור לדרוש אותה לפי חוק הגנת הפרטיות?

<גבי פיסמן:>
ניתן לפרש את חוק הגנת הפרטיות כאילו המידע הזה הוא מידע שיש בו פגיעה - -

<איה דביר:>
כן חשוב להזכיר שכל המכשיר הזה נועד להבטיח את הזכויות של המשרתים. המידע מועבר למפקח עובד מדינה, כדי לאפשר לו לוודא שזכויותיהם של המשרתים נשמרות. למידע אסור לצאת מהמפקח הלאה. אלה איזונים שבנסיבות העניין נדרשים כדי לאפשר פיקוח אפקטיבי וכדי להבטיח - -

<היו"ר איילת שקד:>
הסעיף הזה הוסר על מנת לאפשר פיקוח יותר אפקטיבי. מי בעד ההסתייגות? מי נגד?

הצבעה

בעד – אין
נגד – 2
נמנעים – אין
ההסתייגות לסעיף 17(ד) לא אושרה.
<היו"ר איילת שקד:>

חבר הכנסת פרוש, דיברנו על זה. בואו נצביע על כל סעיף 17. מי בעד סעיף 17 כולל ההסתייגויות?


הצבעה

בעד – 3
נגד –אין
נמנעים –אין 

סעיף 17 אושר.
<עידו בן יצחק:>
תחולת סמכויות הפיקוח על המדינה   18. מפקח רשאי להפעיל את סמכויותיו לפי חוק זה כלפי המדינה ומוסדותיה;  

<היו"ר איילת שקד:>
מי בעד סעיף 18? מי נגד?

הצבעה

בעד – 3
נגד –1 

נמנעים – אין
סעיף 18 אושר.
<עידו בן יצחק:>
תחולת סמכויות    18א(א) על אף האמור בסעיף 18, יפעיל מפקח את סמכויותיו כלפי מערכת הביטחון 
הפיקוח על מערכת      בהתאם להוראות סעיף זה.   
הביטחון



(ב) לא יפעיל מפקח את סמכויותיו כלפי מערכת הביטחון אלא אם כן נקבעה לו       
             התאמה ביטחונית מתאימה לכך.



(ג) קצין בכיר או קצין מוסמך רשאי לעכב את כניסתו המידית של מפקח למיתקן 
              המוחזק בידי מערכת הביטחון, אם מצא כי התקיים אחד מאלה:

(1) כניסתו באותה העת תשבש פעילות מבצעית או מודיעינית, חקירה פלילית, או תרגיל או אימון רחבי היקף או שנעשה בהם שימוש באמצעי לחימה;
(2) מתרחשת במקום פעילות עוינת;
(3) מתקיימת במיתקן פעילות שהמפקח אינו רשאי להיחשף לה מטעמים של ביטחון המדינה או יחסי החוץ של מדינת ישראל;
קבע קצין מוסמך או קצין בכיר כאמור, יודיע על כך לעובד הרשות כפי שייקבע בנוהל, וייקבע מועד חדש לכניסתו של המפקח, מוקדם ככל האפשר לאחר שהחלפה העילה שמנעה את כניסתו.

(ד) מסירת ידיעה או מסמך, כולם או חלקם, למפקח, תהי בהתאם להתאמתו הביטחוני ובהתאם לכללי אבטחת המידע של הגוף הביטחוני.

(ה) השר, בהסכמת השר הממונה, יורה בנוהל על תנאים לשימוש בסמכויות כלפי מערכת הביטחון, בשים לב לטעמים של ביטחון המדינה, שלום הציבור וביטחונו; השר, בהסכמת השר הממונה, יורה על נוהל ראשון לפי סעיף קטן זה, בתוך 180 ימים מיום תחילתו של חוק זה; הוראות סעיף קטן זה יחולו גם על שינוי של הנוהל.

(ו) בסעיף זה – 

  "התאמה ביטחונית" – כמשמעותה בסעיף 15 לחוק שירות הביטחון הכללי, התשס"ב-2002.

 "מערכת הביטחון" – משרד הביטחון, יחידות ויחידות סמך של משרד ראש הממשלה שעיר פעילותן בתחום ביטחון המדינה, משטרת ישראל, שירות בתי הסוהר והרשות להגנה על עדים;

 "קצין בכיר" ו"קצין מוסמך" – כהגדרתם בחוק הגנת הסביבה (סמכויות פיקוח ואכיפה), התשע"א-2011;

"השר הממונה" – שר הביטחון, ראש הממשלה, או השר לביטחון הפנים, לפי העניין.

<מירי פרנקל-שור:>
הסעיף הזה הוסף לאור הרחבת המסלול של שירות אזרחי ביטחוני. גם שם צריך לבצע פיקוח, אבל הפיקוח צריך להיות מותאם למערכת הביטחון הרחבה. אנחנו בסופו של דבר גם נראה איך אנחנו ננסח את ההגדרה של מערכת הביטחון, לאור ההחלטה מי בסוף יהיה בשירות האזרחי ביטחוני ואם צריך לחול עליו ההסדר המיוחד הזה. זה סעיף שכבר קיים. זה סעיף שמצוי בחוק הגנת הסביבה (סמכויות פיקוח). יש שם הסדר שלם של פיקוח מאוד מפורט על מערכת הביטחון. עד סעיף ההסדר הזה אנחנו התאמנו את ההסדר לחוק הקיים. לדעתנו הוא עונה לכל אחת מהיחידות שנמנות בשירות האזרחי ביטחוני.
<אלעזר שטרן:>
בשביל ההדיוטות שבינינו אני מציע שאם חוק מסתמך על הגדרה בחוק אחר בדבר שהוא כל כך מהותי כמו קצין בכיר וקצין מוסמך, יצרפו לנו את ההגדרה.

<מירי פרנקל-שור:>

אנחנו מקבלים את ההערה.

<אלעזר שטרן:>
אני אשמח אם באמת אפשר לקרוא אותה.

<עידו בן יצחק:>
הגדרה של קצין בכיר זה קצין שדרגתו סגן אלוף, סגן ניצב או סגן גונדר לפחות לפי העניין, או מי שדרגתו מקבילה לדרגה כאמור. קצין בכיר זה מי שנמצא בשטח. קצין מוסמך הוא זה שיותר קשור לנושא של ביטחון המידע. לעניין צבא הגנה לישראל זה ראש מחלקת ביטחון מידע בצבא ההגנה לישראל, או קצין בכיר שהסמיך לעניין הזה. לעניין שירות הביטחון הכללי זה ראש שירות הביטחון הכללי, או עובד בכיר בשירות שהוסמך לעניין זה. לעניין המוסד למודיעין ולתפקידים מיוחדים - קצין מוסמך כמשמעותו בסעיף 21(א). לעניין משטרת ישראל - קצין בכיר שיסמיך המפקח הכללי למשטרת ישראל לעניין זה. לעניין שירות בתי הסוהר – קצין בכיר שיסמיך קצין בתי הסוהר לעניין זה. לעניין הרשות להגנה על עדים – מנהל הרשות או עובד בכיר ברשות שהסמיך לעניין זה. במשרד הביטחון זה הממונה על הביטחון במערכת הביטחון. 
<אלעזר שטרן:>
באיזה הקשרים זה נאמר באיכות הסביבה?

<עידו בן יצחק:>
בהקשר של סמכויות של פקחים, מתי הם יכולים להיכנס.

<מירי פרנקל-שור:>
הכניסה למתקנים על מנת לבצע את הפיקוח. יש הנחיות - -

<גבי פיסמן:>
כמה חידודים לגבי הסעיף הזה.

< היו"ר איילת שקד:>
אתם העברתם להם את החידודים?

<גבי פיסמן:>
הם ביקשו שנגיד את זה בוועדה. 

<מירי פרנקל-שור:>
אני נורא מבקשת מכולם. אנחנו מפיצים את הנוסח על מנת לקבל את ההערות בזמן ועל מנת להתכונן להערות. כמו שאנחנו עושים מאמצים אדירים להפיץ את הנוסח, אני מבקשת שגם אתם תעשו את המאמצים להעביר לנו את ההערות על מנת שנוכל להתייחס.

<גבי פיסמן:>
אנחנו שוחחנו על זה אתמול.

<מירי פרנקל-שור:>
בסדר, לשוחח זה לשוחח. אחר כך לקבל את - -

<גבי פיסמן:>
הייעוץ המשפטי ביקש שנעלה את זה בדיון. בסעיף קטן (א), במקום "על אף האמור בסעיף 18" אנחנו מבקשים שזה יהיה "על אף האמור בסעיפים 17 ו-18", כדי שהסייג יחול גם על סעיף הסמכויות, לא רק על סעיף התחולה כלפי המדינה, אחרת הנוסח יצא קצת בעייתי ובעצם ניתן להפעיל את הסמכויות במלואן כפי שכתוב בסעיף 17.

הערה שנייה נוגעת לסמכות הכניסה. בסעיף 17 יש סמכות כניסה גם למשרדי הגוף המפעיל, מה שלגבי גופי הביטחון יוצר קושי. הוא גם למעשה לא רלוונטי. ככל שהמינהלת תרצה לקבל מסמכים היא תוכל להפעיל את סמכות - -

<היו"ר איילת שקד:>
בשביל מה להכניס את סעיף 17?

<גבי פיסמן:>
לא, במקום "על אף האמור בסעיף 18" אנחנו אומרים "על אף האמור בסעיפים 17 ו-18". לגבי סמכות הכניסה אנחנו רוצים להבהיר, שלא ייכנס מפקח אלא למתקן בו משרתים בפועל בשירות אזרחי ביטחוני, כלומר רק לאותם מתקנים בהם משרתים המשרתים, כדי שלא תהיה אפשרות לכניסה למשרדים שהיא לא רלוונטית. 

<עידו בן יצחק:>
זה נובע ממילא מ-17(א)(2) בנוסח שקיבלנו, שהסמכות של הפיקוח היא להיכנס למשרדי כל גוף מפעיל ולמקומות שבהם משרתים - -

<גבי פיסמן:>
זה בדיוק. הרעיון הוא לא לאפשר את הכניסה למשרדי שירות הביטחון שהם פשוט לא רלוונטיים.

<עידו בן יצחק:>
כבר היום הם בסעיף 17.

<גבי פיסמן:>
סעיף 17 זה להיכנס למשרדי הגוף המפעיל ולמקומות. יש אפשרות כניסה למשרדים וגם לאותם מתקנים.

<שר שלום ג'רבי:>
אנחנו מפקחים רק במקום שיש מתנדבי שירות אזרחי לאומי באותו גוף. אמנם זה מקובל עלי, אמרתי שזה בתיאום וזה בסדר.

<גבי פיסמן:>
אין שום בעיה. אני חושבת שאין כאן מחלוקת, יש כאן רק הבהרה ניסוחית.

<מירי פרנקל-שור:>
זו לא הבהרה ניסוחית. 

<גבי פיסמן:>
הרעיון הוא שסמכות הכניסה לא תינתן למשרדים. 

<היו"ר איילת שקד:>
גבי, אנחנו רוצים להשאיר את הסעיף כמו שהוא. זה הערות - -

<גבי פיסמן:>
אני מבקשת שיינתן לשירות הביטחון הכללי להשמיע כאן את עמדתו.

<מירי פרנקל-שור:>
אנחנו לא יכולים להתייחס להערות שאנחנו מקבלים בבוקר לפני הדיון. 

<גבי פיסמן:>
דיברנו על זה אתמול. 

<מירי פרנקל-שור:>
אנחנו לא יכולים. לסעיף הזה יש השלכות רוחב. הסעיף הזה הוא סעיף שנוסח בהבנה רבה עם כל גופי מערכת הביטחון. Once אנחנו מנסחים שינוי, יש לזה השלכות רוחב. אנחנו רוצים לבדוק ולראות מה ההשלכות. 

<קריאה:>
הנוסח - -אלו הערות שהעברנו.

<מירי פרנקל-שור:>
נכון, היום בבוקר קיבלנו אותן. 

<ד':>
אלו הערות שהעברנו עוד קודם למשרד המשפטים.

<מירי פרנקל-שור:>
אלינו הן הגיעו הבוקר.

< היו"ר איילת שקד:>
את ההערות צריך להעביר למחלקה המשפטית של הוועדה. 

<ד':>
אם משמעותו של סעיף 17(א)(2) הוא שהכניסה תהיה לכל גוף או למקומות רק כאשר משרתים בהם, אז אין לנו - -כיום מדובר שזה או המשרדים או המקומות, לכן ביקשנו שלגופים של מערכת הביטחון שהם מתקנים מסווגים הכניסה תהיה רק לאותם מקומות שבהם הם משרתים, לא לכלל המתקנים או לכלל המשרדים. הסעיף כמו שהוא מנוסח כיום מפריד בין המשרדים למתקנים, לכן ביקשנו לעשות את החידוד הזה לגבי גופים - -

< היו"ר איילת שקד:>
ההערה שלך היא לסעיף 17 או לסעיף 18?

<ד':>
סעיף 17 מנוסח כמו שהוא מנוסח. מכיוון שסעיף 18 מחריג את סעיף 17 לגבי גופי מערכת הביטחון ויוצר הסדרים ספציפיים לגבי גופי מערכת הביטחון, אני מבקשת רק לגבי גופי מערכת הביטחון --. אני מדברת כרגע בשם שירות הביטחון הכללי, להחריג שהם לא יוכלו להיכנס למשרדים אלא רק למתקנים שבהם - - זאת האבחנה.
<עפר שלח:>
יש לי הצעה. במתקנים האלה שהם מתקנים מסווגים יוכשר אחד האנשים שעובדים - -

<מירי פרנקל-שור:>
זה בהחלט מה שמתבצע בשטח.

<עפר שלח:>
ופתרנו את הבעיה. אחד מהאנשים של שירות הביטחון הכללי יקבל הכשרה ויוכשר כמפקח של הדבר הזה.

<יואב ארבל:>
בכל מקרה יש לנו מפקח באותו מקום שמרכז את מתנדבי השירות האזרחי, בודק ורואה אותם. כל העניין כאן של המשרדים זה בגלל שהרבה פעמים אין את החומר שאנחנו רוצים בגוף המפעיל. מה בודק מפקח? הוא בודק דפי נוכחות, הוא בודק את כל הנושא של ניהול תקין, כל מיני דברים כאלה שבגוף המפעיל אומרים, זה לא אצלנו, זה במשרד.

<מירי פרנקל-שור:>
נכון.

<יואב ארבל:>
אשר על כן כתוב כאן המשרד. אין לנו עניין – אני מבטיח לכם – להיכנס לשום מקום שאנשים - -

<מירי פרנקל-שור:>
יש הנחיות של הקצין.

<יואב ארבל:>
אני רק אומר מאיפה זה בא.

<מירי פרנקל-שור:>
אנחנו נבדוק. אני מבקשת מהוועדה לא להצביע. נשב באופן מסודר, נבדוק ואם יש צורך נביא את הכל. 

<עפר שלח:>
יש לכם בעיה להסמיך את אחד מהעובדים שלהם?
<יואב ארבל:>
לא נעים להגיד, אבל כשמדברים על בנות שירות לאומי שעובדות בשב"כ או במוסד אתה תמיד אומר שהן לא הולכות עכשיו לחפש את העצמות של אלי כהן. צריך להיכנס קצת לפרופורציות מה מתנדבי שירות אזרחי לאומי עושים. 

<ד':>
הם עושים שירות משמעותי מאוד.

<יואב ארבל:>
אני שמח מאוד. מה שאנחנו מבקשים מהמשרדים זה כדי שנוכל לקבל את החומרים האלה, כדי שהפיקוח יהיה אפקטיבי. 

<גבי פיסמן:>
סמכות דרישת המידע - -

<יואב ארבל:>
הסכמתי לכל ההסתייגויות.

<עידו בן יצחק:>
לכן כתוב במפורש שהמפקח הוא רק מי שיש לו התאמה ביטחונית מתאימה. לא כל אחד מהמפקחים שלהם יוכל להיכנס.

<ד':>
אני עובדת שירות, אני לא נכנסת לכל מתקני השירות, לכן אני חושבת - -

< היו"ר איילת שקד:>
אם אנחנו מצביעים על סעיף 18 כלשונו מה שאת אומרת לא רלוונטי. מה שאת אומרת רלוונטי רק אם מתייחסים לסעיף 17 בסעיף 18, להערה של גבי.

<ד':>
תיקון של סעיף 17 וסעיף 18 הייתה גם הבקשה שלנו ממשרד המשפטים.
< היו"ר איילת שקד:>
תשבו בבקשה עם המחלקה המשפטית. סעיף 19, בבקשה.

<עידו בן יצחק:>
הפסקת שירות
19. (א) לא מילא בשירות אזרחי אחר ההוראות לפי חוק זה או אחר הוראות הגוף המפעיל הנוגעות לשירותו, רשאי המנהל, לאחר שקיבל את חוות דעתו של הגוף המפעיל, להפסיק את שירותו של המשרת בשירות אזרחי או שלא להעניק לו אישור על השלמת שירותו כאמור בסעיף 8, ובלבד שהתקיימו כל התנאים שלהלן:

(1) המשרת בשירות אזרחי זומן לשימוע לבחינת הפסקת שירותו אתו אי מתן אישור על השלמת השירות כאמור;
(2) הנימוקים להפסקת השירות או לאי מתן האישור הועברו למשרת בשירות אזרחי שבעה ימים לפחות לפני מועד השימוע שנקבע כאמור בפסקה (1).
(ב) הופסק שירותו האזרחי של משרת בשירות אזרחי כאמור בסעיף קטן (א) או לא היה באפשרותה של הרשות למצוא גוף מפעיל עבור מיועד לשירות ביטחון שהופנה אליה – 

(1) יודיע על כך המנהל לפוקד כאמור בסעיף 2(א), לא יאוחר משבעה ימים מיום הפסקת השירות;

(2) יחולו עליו הוראות סעיף 26ה(ב) לחוק שירות ביטחון.
<היו"ר איילת שקד:>
עומר, רצית לבקש משהו?

<עמר בר-לב:>
יש שתי נקודות. נקודה אחת כבר הזכרנו אתמול. מדובר בסעיף 19(א) שלא העניק לו אישור על השלמת שירותו. מה שמעניין אותי זה מה שמקנה האישור על השלמת השירות. איזה זכויות זה מקנה? הזכרתי את זה אתמול. אני מזכיר את זה עוד פעם. 
יש כאן נקודה נוספת שאתמול התבררה לי - שוב, אני לא בטוח במאה אחוז שהנתונים מדויקים – לגבי אנשים שמתנדבים לשירות לאומי שמקבלים מענק שחרור כמו חיילים בצה"ל, לא כמו לוחמים. אם המגמה שלנו היא שתהיה היררכיה ברורה כולל בתקבולים, כולל במענקים בין שירות צבאי לשירות אזרחי, אני חושב שגם פה צריך לשים לב שזה קיים. חשוב לי לדעת מה כלל הזכויות שמשרת בשירות אזרחי מקבל . אני רוצה לוודא שזה אכן נמצא בפרופורציה למה שמקבל מי שמשרת בצה"ל.

<היו"ר איילת שקד:>
זה מפורט בסעיפים הבאים.

<מירי פרנקל-שור:>
סעיף 24 בתיקון על חיילים משוחררים.

<עמר בר-לב:>
זאת הערה שחשוב שלא תתפספס.

<היו"ר איילת שקד:>
תיכף נגיע לסעיף 24.

<עמר בר-לב:>
לגבי סעיף (ב)(2) - במקרה זה מפנה כאן לסעיף 26ה(ב) – שהופסק שירותי של אדם. גם דיברנו על זה. הוא חוזר לפוקד, כן?

<היו"ר איילת שקד:>
כן.

<איה דביר:>
הערת נוסח לגבי פסקה (ב). נדמה לי שכדאי לחדד בחלק שהוסף על ידי הייעוץ המשפטי ולומר כך: או נקטע השירות בגוף מפעיל אחד ולא הייתה אפשרות של הרשות למצוא גוף מפעיל אחר עבור מיועד לשירות ביטחון. הפסקת השירות בגוף מפעיל היא לא הפסקת השירות בהכרח. זו רק הבהרה ניסוחית. 

<היו"ר איילת שקד:>
לא הבנתי. את רוצה במקום המילה "הופסק" לכתוב את המילה "נקטע".

<איה דביר:>
לא, בנוסף. הופסק שירותו האזרחי של משרת כאמור בסעיף קטן (א). זאת סיטואציה עונשית כזאת, נכון?

<היו"ר איילת שקד:>
מאיזו שהיא סיבה. לא כתוב. מכל סיבה שהיא.

<איה דביר:>
ב-(א) כתוב אך ורק על סיטואציות שהמשרת לא מילא הוראות, לא פעל כמו שצריך. ב-(ב) מדברים על הפסקה ניטרלית, עד כמה שאני מבינה. אז יש הבדל בין הפסקת השירות לבין הפסקת שירות בגוף מפעיל מסוים. הפסקת השירות נגרמת כאשר הייתה הפסקה בגוף מפעיל אחד ולא מצאו גוף מפעיל אחר. אלה שני אירועים נפרדים. פעם בגוף מפעיל לא עובדים, פעם שנקטע כל השירות האזרחי. אם זה בסדר אני אראה את זה אחר כך ליועצת המשפטית ונמצא נוסח שמבטא שבעצם נקטע השירות בגוף מפעיל אחד ולא הייתה באפשרותה של הרשות למצוא גוף מפעיל אחר.

<היו"ר איילת שקד:>
מה ההבדל?

<יואב ארבל:>
זה בגדר "הופסק".

<מירי פרנקל-שור:>
חברת הכנסת שקד, היא אומרת שהופסק מתייחס לסעיף קטן (א), כשסעיף קטן (א) - -

<איה דביר:>
זה ניסוחי גרידא. אני אעביר לכם.

<היו"ר איילת שקד:>
מי בעד סעיף 19? מי נגד?

הצבעה
בעד – 5
נגד –1 

נמנעים – אין
סעיף 19 אושר.

אנחנו עוברים לפרק ה': הוראות שונות. אנחנו נצביע עכשיו עד סעיף 24. אז נעבור לסעיף 2. אני לא מבינה בשביל מה צריך את סעיף 20 בחוק שירות אזרחי. יש אותו בחוק שירות ביטחון. שם זה עוד איכשהו סביר. פה זה נראה לי סתם מיותר. חברי הוועדה, מה דעתכם?

<מאיר פרוש:>
גם אם נניח הסעיף הזה לא שייך, הסעיף שאני מבקש שייכנס מאוד שייך. לי יש הסתייגות. גם אם חברי הוועדה יחליטו שאין צורך בסעיף הזה, אני מבקש את הסעיף החדש. אם אתם חושבים שכמויות של הציבור החרדי הולכים להגיע, אז צריך שיהיה כתוב שלא ייפגע מעמדו, כבודו או שילובו של גבר בשל שירותן של משרתות בשירות אזרחי.

<אלעזר שטרן:>
לאיזו פשרה הגענו אחרי שהייתה פה - -?

<היו"ר איילת שקד:>
החלטנו להוריד את המילה "כבודה" בחוק שירות ביטחון. לא ייפגע מעמדה או שילובה של אישה, בשל שירותם של משרתים בחוק שירות ביטחון. אני לא מבינה בשביל מה צריך את הסעיף הזה גם פה.

<מירי פרנקל-שור:>
השאלה אם לא צריך להמתין מה תהיה ההחלטה בחוק שירות ביטחון. 

<אלעזר שטרן:>
אם את לא מבינה את זה כאישה, איילת - -

<היו"ר איילת שקד:>
אלעזר, זו הערה שוביניסטית. אני תיכף אקרא אותך לסדר. 

<אלעזר שטרן:>
כל הסעיף הזה הוא שוביניסטי. 

<היו"ר איילת שקד:>
אז בואו נוציא אותו.

<אלעזר שטרן:>
בבקשה.

<היו"ר איילת שקד:>
בחוק שירות ביטחון היה חשוב לשרה לבנת ולחברות כנסת אחרות, לכן נשאיר. בחוק הזה אני לא מבינה בשביל מה זה צריך להיות קיים. 

<אלעזר שטרן:>
גם שם לא הבנתי למה זה חשוב. זה אותו היגיון. 

<מאיר פרוש:>
כתוב שזה תלוי בסעיף המקביל בחוק שירות ביטחון. 

<עמר בר-לב:>
ההבדל הוא שחוק שירות ביטחון מחייב נשים וגברים להיות יחד בשירות. כאן זה מנגנונים אזרחיים.

<היו"ר איילת שקד:>
זאת לא חובה.

<עמר בר-לב:>
הם רוצים לגייס לשירות חרדים. הם צריכים לדאוג לכל צרכיהם. 

<אלעזר שטרן:>
זה ברור.

<עמר בר-לב:>
לכן יש היגיון להוציא את זה מכאן, בוודאי להשאיר את זה בחוק שירות ביטחון, ששם נשים וגברים מתגייסים יחד וצריך לוודא שמעמדה של האישה וזכויותיה לא ייפגעו. שאלת אם זה אותו דבר. אני אומר שיש כאן הבדל. נשמע לי הגיוני - -

<אלעזר שטרן:>
מה שאתה אומר זה להוציא את זה מכאן בגלל שממילא תהיה תחרות וכל אחד שירצה ירגיש שהוא צריך לדאוג לתנאים האלה?

<עמר בר-לב:>
כאן מדובר בגופים אזרחיים שכל המשרתים בהם הם לא משרתים מתוקף שירות ביטחון. זה לא אותו מצב כמו בשירות צבאי, ששם בהגדרה כולם משרתים תחת חוק – גברים ונשים יחד. אם מצרפים חרדים שצריכים תנאים מיוחדים, צריך לוודא שמעמדן וזכויותיהן של הנשים לא נפגעות, כי זה לא תלוי ברצונן. השירות הוא חובה, הוא לא תלוי ברצונן.

<אלעזר שטרן:>
חבר הכנסת בר לב, את מה שאמרת, את אותן עובדות אפשר להגיד בדיוק הפוך, כיוון ששם אתה "אונס" את הנשים לבוא לסביבה, לכן אתה מוכרח. פה אפשר לבחור. 

<היו"ר איילת שקד:>
מעירה לי עכשיו מנהלת הוועדה שהסעיף הזה לא היה על סדר היום. אמרנו שלא נדון בו. נדחה את זה לפעם הבאה. בפעם הבאה אני כבר מצמצמת את האפשרויות. החלטנו בחוק שירות ביטחון שלא ייפגע מעמדה של אישה בלי המילה "כבודה". בפעם הבאה נצביע על זה או נוציא את הסעיף.

<מאיר פרוש:>
אני חושב שגם אם הסעיף הזה לא יהיה בחוק שירות אזרחי, צריך שיהיה הסעיף לגבי גבר חרדי שכשהוא בא לשרת לא ייפגע מעמדו.

<היו"ר איילת שקד:>
בסדר, נדון על זה בסעיף 5 בישיבה הבאה. סעיף 21.

<עידו בן יצחק:>
דיווח         21. השר ימסור, אחת לשנה, דיווח לוועדת החוץ והביטחון של הכנסת לגבי השנה 

         שחלפה , בעניינים אלה:

(1) מספר המשרתים בשירות אזרחי ותחומי עסוקם;
(2) סדרי הפיקוח על מילוי חובת השירות האזרחי;
(3) נתונים השוואתיים לשנים קודמות;
(4) השפעת יישומן של הוראות חוק זה בדבר שילוב משרתים בשירות אזרחי
   בפעילות גופים מפעילים, בכל הנוגע למעמדן, לכבודן ולשילובן של נשים, דיווח

  כאמור בפסקה זו יימסר גם לוועדה לקידום מעמד האישה של הכנסת. 

<עמר בר-לב:>
יש לי שתי בקשות. אני חושב שהסעיף הזה מאוד חשוב על מנת שוועדת חוץ וביטחון תהיה מסוגלת לעקוב. בשביל שהיא תהיה מסוגלת לעקוב ולבדוק, צריך להוסיף שני דברים. בסעיף (1) צריך להוסיף את המילה "לפי", כלומר מספר המשרתים בשירות אזרחי לפי תחומי עיסוקם. אם נקבל רשימה של 2000 שמות לפי הא' ב' זה לא יאמר לנו כלום. לעומת זאת, ברגע שזה לפי תחומי עיסוקם, אנחנו נראה כמה במשטרה, כמה בשב"כ וכן הלאה.

<היו"ר איילת שקד:>
הערה נכונה.

<עמר בר-לב:>
הערה שנייה היא שתהיה כאן איזו שהיא אמירה כללית של חלוקה בין אזרחי ביטחוני לאזרחי חברתי, כדי להקל עלינו וכדי שנדע באופן כללי האם המגמה של שירות ביטחוני הולכת ועולה.

< היו"ר איילת שקד:>
נכון, אני בעד שתי ההערות. 

<עמר בר-לב:>
הייתי שמח, בתור אחד שיושב בוועדת חוץ וביטחון, שלגבי כל אחד מהתחומים יהיה איזה שהוא אחוז נוכחות כללי. כך אנחנו נראה אם בשב"ס יש נוכחות של 80% או 90%.

<היו"ר איילת שקד:>
מה זאת אומרת? ההנחה היא שלכל אחד יש 100% נוכחות. 

<עמר בר-לב:>
נוכחות. 

<היו"ר איילת שקד:>
מי שלא נוכח חוזר לבקו"ם והולך לקב"ן.

<עמר בר-לב:>
לא שהוא לא נוכח בכלל, הוא נוכח על פי ימים. החשש הוא שאנשים יהיו רשומים בשירות כזה או אחר, אבל לא מבצעים בפועל.

<היו"ר איילת שקד:>
אז מעיפים אותו. המפקח מודיע למינהלת והיא מחזירה אותו לבקו"ם. אם הוא רוצה להשתמט הוא הולך לקב"ן.

<עמר בר-לב:>
אם זה נראה לך מיותר אני מוותר.

<היו"ר איילת שקד:>
מי בעד שתי ההסתייגויות של חבר הכנסת בר לב? מי נגד?

הצבעה

בעד – 5
נגד –אין 

נמנעים – אין
ההסתייגויות של חבר הכנסת עמר בר-לב נתקבלו. 
<היו"ר איילת שקד:>
הסתייגות אחת היא בהוספת המילה "לפי", הסתייגות שנייה היא חלוקה בין אזרחי לביטחוני. 

<עמר בר-לב:>
1500 באזרחי, 2000 בביטחוני, או להיפך.

<היו"ר איילת שקד:>
מי בעד סעיף 21? מי נגד?

הצבעה

בעד – 5
נגד – אין 

נמנעים – אין 

סעיף 21 אושר.
<היו"ר איילת שקד:>

סעיף 22.

<עידו בן יצחק:>
ביצוע ותקנות         22. השר ממונה על ביצוע חוק זה, והוא רשאי להתקין תקנות לביצועו.

<היו"ר איילת שקד:>
מי בעד סעיף 22? מי נגד?

הצבעה

בעד – 5
נגד – אין 

נמנעים – אין 

סעיף 22 אושר.
<היו"ר איילת שקד:>

סעיף 23.

<עידו בן יצחק:>
תיקון חוק פיצויי פיטורים   23. בחוק פיצויי פיטורים, התשכ"ג-1963, בסעיף 11(ג), אחרי פסקה (4) יבוא: 
"(5) הוא החל לשרת בשירות אזרחי לתלמידי ישיבות כהגדרתו בחוק שירות אזרחי לתלמידי ישיבות (הוראת שעה), התשע"ג-2013, ובלבד ששירת בשירות אזרחי לתלמידי ישיבות שישה חודשים לפחות;"

<אלעזר שטרן:>
מה זה שישה חודשים?

<יואב ארבל:>
חוק פיצויי פיטורים נותן פיצויים למי שפיטרו אותו, או למי שהתפטר לצורך שירות בצה"ל או לצורך שירות לאומי. מכניסים פה את השירות האזרחי הזה כך שאם מישהו התפטר לצורך כניסה לשירות האזרחי הוא יקבל פיצויי פיטורים. 
<עמר בר-לב:>
אם חייל מחליט שהוא מתפטר מצה"ל - -

<יואב ארבל:>
לא חייל. אדם שמתפטר בשביל להיכנס לצה"ל, לשירות הלאומי או לשירות האזרחי זכאי לקבל פיצויים.

<מירי פרנקל-שור:>
חבר הכנסת פרוש, יש לך הסתייגות לסעיף 23. 

<היו"ר איילת שקד:>
זה לא משנה. ההסתייגות שלו היא על ניסוח. אמרנו שתיקנו את זה.

<מאיר פרוש:>
אמרו שיתקנו את זה אחר כך באופן מסודר. בכל מקום שכתוב "שירות אזרחי לתלמידי ישיבות" יהיה כתוב "שירות לאומי אזרחי".

<אלעזר שטרן:>
הם אמרו שאחרי זה הם יתקנו את הכל.

<מירי פרנקל-שור:>
ההסתייגות שלך לסעיף 23 לא תצורף למליאה.

<היו"ר איילת שקד:>
מירי, ההסתייגות נמשכה. מי בעד סעיף 23? מי נגד?

הצבעה

בעד – 5
נגד –אין 

נמנעים –אין 

סעיף 23 אושר.
<היו"ר איילת שקד:>

סעיף 24.
<עידו בן יצחק:>
תיקון חוק קליטת    24. בחוק קליטת חיילים משוחררים, התשנ"ד-1994 - 
חיילים משוחררים 

(1)   בסעיף 1 – 
(1) בהגדרה "שירות אזרחי", בסופה יבוא "או שירות אזרחי לתלמידי ישיבות כהגדרתו בחוק שירות אזרחי לתלמידי ישיבות (הוראת שעה), התשע"ג-2013;
(2)  אחרי ההגדרה "שירות אזרחי", יבוא:
"שירות אזרחי במסלול אזרחי-ביטחוני" – שירות אזרחי – ביטחוני כהגדרתו בחוק שירות אזרחי לתלמידי ישיבות (הוראת שעה), התשע"ג-2013;

"שירות אזרחי במסלול ביניים" – שירות אזרחי בהיקף של 30 שעות שבועיות בממוצע;";


<משה גפני:>
צריך לשנות. פרוש אמר - -

<מאיר פרוש:>
דיברו על זה.

<עידו בן יצחק:>
הכל יתוקן בהתאם. 

(3) בהגדרה "חייל משוחרר", בסופה יבוא "וכל חוד של שירות אזרחי במסלול ביניים כשלושת רבעי חודש שירות";
(4) בהגדרה "שירות אחר", בסופה יבוא "או שירות אזרחי במסלול ביניים";
(2)  בסעיף 9(א), אחרי פסקה (4) יבוא: 
                 
"(5) בעד כל חודש של שירות אזרחי במסלול ביניים – 306 שקלים חדשים";

(3) בסעיף 10(א), אחרי פסקה (4) יבוא:
                
 "(5) בעד כל חודש של שירות אזרחי במסלול ביניים – 194 שקלים חדשים."     
<היו"ר איילת שקד:>
אתם יכולים להסביר את זה?

<יואב ארבל:>
כבר כיום משרתי השירות הלאומי והאזרחי קיבלו את כל הזכויות לפי חוק קליטת חיילים משוחררים. בחוק קליטת חיילים משוחררים יש מדרג של זכויות. יש לוחמים, יש תומכי לחימה ויש את כל השאר. השירות הלאומי היום וגם השירות האזרחי מקבילים לחיילים העורפיים, זאת אומרת, מקבלים את הזכויות כפי שמקבלים החיילים העורפיים. מה שמוצע כאן זה להמשיך באותו הקו. צריך לשים לב שיש לנו 3 אפשרויות בחוק שלנו. אפשרות אחת היא של 20 שעות שבועיות במשך 3 שנים. 

<עמר בר-לב:>
באזרחי חברתי. 

<יואב ארבל:>
לא. האזרחי החברתי יכול להיות 20 שעות במשך 3 שנים, או 30 שעות במשך שנתיים. אלו שתי האפשרויות שנתנו. מכיוון שחוק קליטת חיילים משוחררים נוקב בסכומים, אז חייל או בוגר שירות לאומי מקבל לפי מספר חודשי השירות. חייל מקבל סכום חודשי כפול 36 חודשים, כי זה מה שהוא שירת. אם שירות לאומי עושים רק שנה, מקבלים שליש מזה כי מקבלים פר חודש. מכיוון שסעיפים 9 ו-10 בחוק קליטת חיילים משוחררים מגדירים את זה בתור סכום פר חודש, היה צורך להתאים את הסעיף הזה למצב פה. מה זה אומר? זה אומר שמי שעושה במסלול מפוצל, כלומר 20 שעות שבועיות, מקבל עבור כל חודש שירות חצי מאלה שעושים 40 שעות שבועיות. מי שעושה 30 שעות שבועיות במשך שנתיים - קראנו לזה מסלול ביניים - מקבל שלושת רבעי מהסכום. הסכום שמקבלים בסופו של דבר הוא אותו סכום, רק הדרך להגיע אליו היא במכפלה שלו.
<עמר בר-לב:>
האחוזים שפירטת זה בהתייחס למי שעושה 40 שעות. אני שואל בהתייחס לחייל - -

<יואב ארבל:>
חייל שהוא לא לוחם ולא תומך לחימה. כבר כיום משווים את השירות האזרחי לחייל שהוא לא תומך לחימה והוא לא לוחם.

<עמר בר-לב:>
יש כאן בעיה, כי הוא עושה 20 שעות בחודש וחייל תומך לחימה עושה 48 שעות בשבוע.
<שר שלום ג'רבי:>
בסוף מתנדבי השירות האזרחי לאומי מקבלים באותו יחס למספר החודשים שהם משרתים.

<עמר בר-לב:>
את זה הבנתי, אבל יש הבדל בשעות בשבוע או בשעות בחודש.

<שר שלום ג'רבי:>
מי שעושה 20 שעות שבועיות צריך לעשות שנתיים, מי שעושה 40 שעות שבועיות עושה שנה. סך כל השירות זה שנה אחת. 

<עפר שלח:>
עכשיו הסברתם את ההשפעה של שני המסלולים בשירות הלאומי אזרחי. רציתי לשאול על ההשפעה של זה על חייל, כמה זה יחסית לחייל שאיננו לוחם. 

<עמר בר-לב:>
כמה הוא מקבל לחודש? אולי לשאול את תת אלוף אגמון כמה חייל שאיננו תומך לחימה ואיננו לוחם מקבל לחודש.

<קריאה:>
אותו דבר. 

<שר שלום ג'רבי:>
כמשכורת אתם שואלים או כפיקדון מענק? זה פיקדון מענק, לא משכורת.

<מירי פרנקל-שור:>
שר שלום, הוועדה מכוונת למדרג בין השירות הצבאי לשירות אזרחי והשירות לאומי. נכון, עומר? זה שמשרת בשירות אזרחי ביטחוני וזה שמשרת כחייל עורפי 20 שעות או 40 שעות מקבלים את אותו סכום. זה מה שאנחנו אומרים. 
<קריאה:>
לפי מספר החודשים שהוא עשה.

<עמר בר-לב:>
אותו סכום פר חודש. 

<שר שלום ג'רבי:>
חבר הכנסת שטרן דיבר על כך שמתנדבי השירות אזרחי לאומי עושים לא פחות מאדם בקריה שיש לו שני עיטורים, ירוק ואדום, וכל תפקידו הוא ללחוץ על הכפתור הירוק על מנת להרים את השער. 

<אלעזר שטרן:>
אני לא מוכן שהדברים שלי יילקחו לכאן. בהבדלים הרגילים של 20 שעות בשבוע או 30 שעות בשבוע, גם לחייל שנדרש לבוא כל יום בין 8:00 ל-17:00 - -

<שר שלום ג'רבי:>
אין 20 שעות בשבוע, אתם טועים. בשירות האזרחי אפשר לעשות סך הכל 20 שעות שבועיות. במקום שנה הוא עושה שנתיים. יש לו שתי אפשרויות. אפשרות אחת של 40 שעות שבועיות - - 

<עפר שלח:>
ההסבר ברור. אנחנו רוצים לבדוק את ההשפעה של יום שירות, בין אם זה בדמי קיום - נדבר על זה במקום אחר - ובין אם זה בפיקדון, של חייל לעומת יום שירות של מישהו בשירות האזרחי ביטחוני. יום השירות איננו דומה. קודם כל, אתה אגדת בתוך מי שאיננו לוחם או תומך לחימה הרבה מאוד אנשים. יש בתוך האנשים האלה חיילים שהם כביכול במנעד הנמוך בצה"ל, אבל עושים שירות משמעותי. הם חיילים בצבא. זה עולם אחר, זה משמעת אחרת, הם חיים חיים אחרים. חלק גדול מהם לא בבית. 

<קריאה:>
בסדר, אתה רוצה שנכניס עוד הרבה אנשים שלא נמצאים?

<שר שלום ג'רבי:>
אמרתי את דעתי, אני מתכוון לזה. עדיין הם עושים 8 שעות. אז נכון, בתוך זה יש גם את 8200. אני יכול להגיד לך עוד אלפים. 

<עפר שלח:>
אתה הצגת את דעתך על החשיבות של השירות הזה. 

<יואב ארבל:>
אין פה חידוש של הוועדה. זה המצב כיום.

<אלעזר שטרן:>
זה לא משנה, עושים סדר. 

<יואב ארבל:>
אם זה ישתנה זאת תהיה פגיעה בשירות הלאומי ובשירות האזרחי. 

<אלעזר שטרן:>
מה שאומרים החברים כאן, ואני מסכים איתם, וזה לא בניגוד למה שאמרתי אתמול, שעדיין להיות חייל ולבוא מכוח חוק בגיל 18 יש לזה משמעות אחרת של המדינה. צריך למצוא את הדירוג ששמים פה לגבי ההפרשים והמשמעויות. 

<היו"ר איילת שקד:>
עינת, למה ועדת פרי החליטה להשאיר את זה ככה?

<יואב ארבל:>
היא קבעה יעדים מאוד גבוהים לשירות האזרחי שצריך לעמוד בהם.

<שר שלום ג'רבי:>
יש כאן משהו בסיסי שצריכים להבין. אני למען גילוי נאות שירתתי בגולני, אני קצין.

<קריאה:>
אין בכלל ספק. 

<שר שלום ג'רבי:>
שאנשים כאן לא יתבלבלו.

<משה גפני:>
היית גם תלמיד ישיבה?

<שר שלום ג'רבי:>
הייתי גם תלמיד ישיבה.

<משה גפני:>
למה את זה אתה לא אומר קודם?

<שר שלום ג'רבי:>
לא שאלת אותי. הוא שאל אותי קודם.

<משה גפני:>
היית תלמיד ישיבה ואחרי זה - -
<שר שלום ג'רבי:>
לא הייתי מוצלח. 

<היו"ר איילת שקד:>
שר שלום, השכר שלהם הוא 75% משכר של חייל, נכון?

<שר שלום ג'רבי:>
השכר היום בצבא - -

<היו"ר איילת שקד:>
סליחה, דמי קיום.

<שר שלום ג'רבי:>
מי שמשרת בצבא מקבל משכורת של 5400 שקלים, אם הוא נשוי עם ילד. מי שבשירות האזרחי מקבל שכר של 2500 שקלים. אנחנו לא אמרנו להעלות את זה. אני עדיין חושב שמי שהולך לצבא צריך לקבל יותר. 

<משה גפני:>
מה הטענה של עפר ושל עומר?

<היו"ר איילת שקד:>
על הפיקדון 

<שר שלום ג'רבי:>
עכשיו מדברים על פיקדון ומענק. בואו נבין שבמשך כל השירות שלו הוא מקבל פחות, וזה בסדר. אם לא, שילך לצבא. הוא הולך לשירות אזרחי בגלל הדברים שלו. היום הם מקבלים את הפיקדון ואת המענק. מה אנחנו רוצים לעשות? הציבו לנו יעדים שאמרתי שהם יעדים מאוד גבוהים בוועדת פרי. יושבת פה גם עינת. היו בהתחלה יעדים יותר גבוהים לצבא, לשירות האזרחי פחות. אחרי איזה לילה מסוים של ישיבה עם הצבא הורידו לצבא את היעדים והעלו את היעדים של השירות האזרחי. תמיד אנחנו הולכים אחרי הצבא. לדעתי – אמרתי את זה גם לראש הממשלה – יהיה קשה מאוד לעמוד ביעדים. אנחנו באים עכשיו ואומרים שאנחנו רוצים עדיין לעמוד ביעדים הגבוהים האלה כך שהשירות יהיה שירות יותר משמעותי כמו שצריך. אנחנו רוצים להעלות את היעדים. תסלחו לי, חברי הכנסת, אבל יש בלבול גדול מאוד בחברה החרדית. יש קיצוניים שעושים חיים לא קלים לא רק לצבא אלא גם לשירות האזרחי. מה שאנחנו אומרים זה שלא נפגע במה שיש היום. אנחנו לא ביקשנו בשום סעיף להעלות את השכר. במה שמקבלים עכשיו פיקדון מענק, שזה לפי נושא של חייל עורפי שעושה 8 שעות, אני מציע לא לגעת, כי אז אנחנו נשחק לידיים של הקיצוניים שיגידו שהוועדה של חברת הכנסת  היו"ר איילת שקד רודפת ומחלישה. זה מה שייצא.

<היו"ר איילת שקד:>
שר שלום, בשביל מה הכניסו את הסעיף הזה לחוק?

<שר שלום ג'רבי:>
כדי שהם יקבלו?

<היו"ר איילת שקד:>
מה קורה היום?

<שר שלום ג'רבי:>
מקבלים אותו דבר.

<יואב ארבל:>
המסלולים שונו כאן.

<שר שלום ג'רבי:>
זה התאמות למסלולים. מה שייצא מהוועדה המכובדת הזאת זה מה שייצא ברחוב.
<משה גפני:>
השאלה אם כל הנושאים האלה נמצאים בחקיקה של חיילים.

<אלעזר שטרן:>
על כמה כסף מדובר?

<שר שלום ג'רבי:>
אין לי מושג.

<אריאל אטיאס:>
מי יודע? מה זה הפיקדון הזה? כמה כסף?

<קריאה:>
זה 402 לחודש.

<שר שלום ג'רבי:>
סך הכל 7300- -

<אריאל אטיאס:>
תוספת ל-2500?

<קריאה:>
כן. 

<שר שלום ג'רבי:>
כל חודש מקבל מי שמשרת בשירות אזרחי 2500. בסוף השירות שהוא משרת יש מקרן לחיילים משוחררים פיקדון ומענק לפי מספר החודשים שהוא שירת. מי שמשרת שנה מקבל פיקדון ומענק של 3000 שקל.

<אריאל אטיאס:>
עכשיו רוצים להוציא את זה?

<שר שלום ג'רבי:>
לא רוצים להוציא את זה, רוצים לעשות מדרג יותר נמוך שלא יהיה 7300.
<עמר בר-לב:>
חבר הכנסת אטיאס, שיהיה מדרג. 

<אריאל אטיאס:>
השאלה בעולם של המדרג היא אם אתה מוריד מהבסיס, או שאתה מעלה את הבסיס. זה הוויכוח.

<יואב ארבל:>
אין לי בעיה להעלות את הבסיס אם ההוצאה לחיילים בשירות צבא - -

<אריאל אטיאס:>
הדיון כרגע על שירות אזרחי. אף אחד לא מתנגד שיעלו לכולם. כרגע אנחנו בעולם של השירות האזרחי. אתה אומר שאתה משווה. מה הקו שאתה משווה? האם מה-7000 פיקדון, או למעלה מזה?

<שר שלום ג'רבי:>
למה הולך פיקדון מענק? זה הולך ללימודים. אני מבין את הטיעון שלך, תאמין לי. אם לא הייתי עובד במקום שלי הייתי חושב כמוך במאת אחוזים.

<עמר בר-לב:>
תודה, קלעתי לדעת גדולים שלא עומדים איפה שאני עומד. 

<שר שלום ג'רבי:>
לפני שנכנסתי לתפקיד חשבתי שכולם צריכים ללכת לרובאית 51 בגולני. כשלמדתי את הציבור הזה ואת המורכבות שלו שיניתי את דעתי. להגיד לך שבשולחן שבת האחים שלי מסכימים איתי? לא, אף אחד לא מסכים איתי, אבל לא משנה. אם יהיה בדבר הזה שינוי זה רק יפגע בשינויים האדירים שאנחנו עושים כאן. 
<היו"ר איילת שקד:>
משרד האוצר.

<רן רידניק:>
אני אנסה לעשות כאן סדר. אני אסביר את שיקול הדעת שהיה אז. אני אתן לכם את המידע, אתם תקבלו את החלטה.

<היו"ר איילת שקד:>
היית בדיוני הוועדה?

<רן רידניק:>
ב-4 השנים האחרונות. למה נדרש תיקון כזה בחקיקה? כי אורך השירות השתנה. יש הכרח לדון בזה בחקיקה. השירות האזרחי מתבצע בפועל במשך שנה עם 40 שעות שבועיות. אפשר לפצל אותה, אבל זה לא משנה. בהתאם הוא מקבל תגמול ששקול ל-12 חודשי שירות של חייל עורפי. זה המצב היום. הממשלה החליטה שהיא רוצה להאריך את משך השירות ב-50%. בהתאם עלתה השאלה אם להתאים את גודל ההטבות. בסוף הממשלה החליטה שכן. המדרג עצמו הוא שחייל שמשרת שירות אזרחי ביטחוני מקבל בתום השירות הטבה ששקולה ל-24 חודשים של חייל עורפי. משרת שמשרת בשירות אזרחי חברתי מקבל הטבה ששקולה ל-18 חודשים של שירות של חייל עורפי. אתם שאלתם על יום שירות. יום שירות של משרת שירות אזרחי ביטחוני שקול לחייל עורפי, משרת בשירות אזרחי חברתי – 
<רוברט אילטוב:>
36 שעות לעומת 48. 

<רן רידניק:>
לא מבחינת שעות, מבחינת תגמול. אני מדבר איתך על תגמול שמשקף את המציאות. יום שירות של מי שמשרת בשירות אזרחי חברתי שקול לשלושת רבעי. זה המדרג שקיים. בנות בשירות לאומי שמשרתות שנה מקבלות הטבה של 12 חודשים, בנות שמשרתות שנתיים מקבלות הטבה של 24 חודשים. ככל שאתם מבצעים שינוי הדרגתי קטן צריך לשרשר את זה גם לשם. אפילו שאני מהאוצר והוצאה זה לא משהו שאנחנו בהכרח תומכים בו, הממשלה כן החליטה בנושא הזה להקנות את ההטבות האלו בשיעורים האלה מתוך אמירה של לשמר מצב קיים בנוגע להטבות ומתוך האמירה - -. זאת הייתה החלטת הממשלה. לשיקולכם ההחלטה שאתם הולכים לקבל. 

<רוברט אילטוב:>
משרד האוצר שכנע אותנו. 

<קריאה:>
מה מקבלים משרתי שירות אזרחי ביטחוני?

<יואב ארבל:>
שנתיים כמו שאמר רן. 

<רן רידניק:>
24 חודשים של חייל עורפי.

<היו"ר איילת שקד:>
מי בעד סעיף 24?

הצבעה

בעד – 5
נגד –אין 

נמנעים –אין 

סעיף 24 אושר.
<היו"ר איילת שקד:>
עכשיו אנחנו עוברים לסעיף 2. 

<דלית דרור:>
אנחנו ביקשנו תיקון עקיף בחוק אחר, בחוק סמכויות מפקחים שלנו.

<היו"ר איילת שקד:>
זה לא יידון היום. זה יידון יחד עם הסמכויות. מה שעשינו זה כתבנו מחדש את סעיף 2א. אנחנו צריכים לדבר ולהצביע על סעיף 2, כי לדודו רותם יש הסתייגות עליו. אחר כך נדבר ונצביע על סעיף 2א ו-2ב, שבעצם נכתבו מחדש בהתאם לדיונים שעשינו כאן בוועדה. 

<עידו בן יצחק:>
הפנייה לשירות לאומי אזרחי

        2. מיועד לשירות ביטחון שהופנה לשירות לאומי אזרחי ונתן את הסכמתו לכך, בהתאם להוראות סעיף 26ד(ג) חוק שירות ביטחון, יופנה על ידי הרשות לשרת שירות לאומי אזרחי בגוף מפעיל. 
<היו"ר איילת שקד:>
מה ההסתייגות?

<רוברט אילטוב:>
מסתבר שבמדינת ישראל קיימת אוכלוסייה גדולה מאוד אשר כוללת הרבה יותר מתלמידי ישיבה אשר אינם - - - לשירות לטובת המדינה. מסתבר כי הפוקד כלל אינו קורא לאזרחים ישראלים לשירות בצה"ל. מדובר במספר גדול של אזרחים ישראלים שבאופן ברור גדול יותר ממספר בני הישיבות אשר - - מהשירות הצבאי. אם אנחנו מאמינים בשוויון בנטל, הרי יש מקום לתקן את החוק ולקבוע, כפי שביקש חבר הכנסת רותם, כי החוק יחול על כל אזרח ישראלי ושכל אזרח ישרת בשירות צבאי או בשירות אזרחי. 

<מאיר פרוש:>
זו בקשה של חבר הכנסת רותם, או של כל הסיעה?
<רוברט אילטוב:>
זה חבר הכנסת רותם בשם כל הסיעה.

<אריאל אטיאס:>
למה הוא לא בא?

<מאיר פרוש:>
הוא היה פה.

<היו"ר איילת שקד:>
ההסתייגות של חבר הכנסת דודו רותם אומרת שבמקום הסעיף יבוא "מיועד לשירות ביטחון שהופנה על ידי פוקד השירות האזרחי, יופנה על ידי הרשות לשרת שירות אזרחי בגוף המפעיל". דודו רותם מבקש שזה לא יהיה רק לתלמידי ישיבות, שזה יהיה פתוח לכל אחד.

<אריאל אטיאס:>
אבל לא כתוב פה שזה לתלמידי ישיבות, הורדתם את המילה הזאת.

<היו"ר איילת שקד:>
לא, בגלל שכתוב בהתאם להוראות סעיף 26ד(ג).

<אריאל אטיאס:>
הוא צריך לדון בזה אז, לא פה. פה אין דיון. 

<היו"ר איילת שקד:>
הוא לא רוצה שיהיה כתוב בהתאם להוראות סעיף 26ד.

<איה דביר:>
אפילו ברמת הטכניקה זה לא ייתן מענה, משום שהם לא נקראים לשירות. 

<אריאל אטיאס:>
למה?

<איה דביר:>
משום שהם לא נקראים לשירות. 

<היו"ר איילת שקד:>
ערבים לא נקראים לשירות, אבל הם מיועדים. 

<אריאל אטיאס:>
הם לא מיועדים. שיוריד גם את המיועד, שיכתוב אזרחים ערבים ישרתו שירות אזרחי. 

<עפר שלח:>
הוא צריך שהפוקד יקרא לו. הפוקד לא קורא לו.

<רוברט אילטוב:>
כבוד יושבת הראש, הכוונה היא שהם יישאו בנטל כמו כל אזרח.

<אריאל אטיאס:>
מי זה "הם"?

<רוברט אילטוב:>
בני מיעוטים. 

<אריאל אטיאס:>
תתקן בנוסח.

<רוברט אילטוב:>
קראתי את זה. אתה לא שומע מה שאני קורא?

<אריאל אטיאס:>
לא, היא אמרה שאתה רק רוצה להוריד את סעיף 26ד. תעזוב, תעשה סעיף חדש שכותב בני מיעוטים במדינת ישראל ישרתו בשירות אזרחי. 

<רוברט אילטוב:>
לכל אלה שהסתבכו עם מה שהקראתי, אנחנו קוראים לשירות אזרחי לכל תושבי המדינה. 

<היו"ר איילת שקד:>
חבר הכנסת דוד רותם וחבר הכנסת רוברט אילטוב ביקשו להכניס הסתייגות, בעצם להחיל את השירות האזרחי על כולם, שהפוקד יקרא גם לבני המיעוטים. 

<מאיר פרוש:>
אני חושב שהוועדה הזאת שהוקמה לצורך מה שהיא הוקמה מאוד חשובה כדי שנדע. אנחנו מדברים הרבה על הנושאים האלה של אלה שמקבלים דיחוי, פטור, לא קוראים להם. אני חושב שאנחנו במהלך החודשים האחרונים גילינו כמה וכמה דברים שלא ידענו עליהם ולא שמנו לב אליהם. אולי זה דיון יותר מידי פתוח, אני לא רוצה לפגוע במי שנמצא פה, אבל בחדר יותר מצומצם, סגור יותר הייתי רוצה לשמוע את הנימוקים איך מדינת ישראל מוותרת על כמות כזאת גדולה.
<אריאל אטיאס:>
דרוזיות.

<היו"ר איילת שקד:>
לא, דרוזיות - -

<מאיר פרוש:>
היו לנו כמה וכמה דברים שעלינו עליהם. אולי החדר מלא מידי, אולי צריך לצמצם את הדיון, אבל הייתי רוצה לדעת אחת ולתמיד מדוע ומה הסיבה שלא מזמנים את כל המיעוטים. אני לא חושב שזאת שאלה של מי בעד ומי נגד. מותר לי לדעת את הנימוקים, למה הצבא מוותר על עשרות אלפים בשנה.

<היו"ר איילת שקד:>
מותר לך. אני הקמתי ועדת משנה של חבר הכנסת דודו רותם.

<מאיר פרוש:>
למה אני לא חבר בה?

<היו"ר איילת שקד:>
חבל שלא היית חבר בה. חבר הכנסת דודו רותם, חבר הכנסת ישראל חסון, שהוא לא חבר בוועדה, ואני ישבנו עם כוחות הביטחון, עם השב"כ ועם מי שאחראי במחלקה של גדי על גיוס בני המיעוטים, כדי לנסות להבין באמת האם אפשר לפנות - -

<מאיר פרוש:>
אני לא כשיר? אין לי התאמה?

<היו"ר איילת שקד:>
לא, טעות שלי.

<מאיר פרוש:>
אין יסוד סביר להניח שאני לא אספר סודות.

<אריאל אטיאס:>
זה לא מידתי שלא הזמינו אותך. 

<היו"ר איילת שקד:>
הייתה לנו ישיבה מצומצמת.

<מאיר פרוש:>
הציבור החרדי הוא הנפגע העיקרי מהסטיגמה הזאת שהחרדים לא משרתים? אני רוצה לדעת למה בני המיעוטים לא משרתים. אין צורך? לא הסתדרו במעמד, בכבוד, באופי?

<אריאל אטיאס:>
שמישהו יסביר.

<היו"ר איילת שקד:>
הישיבה התמקדה בשאלה האם אפשר לדחוק או לחייב את מערכת הביטחון לשלוח צווים לבדואים בצפון ולנוצרים בגליל. 

<מאיר פרוש:>
והערבים, המוסלמים?

<היו"ר איילת שקד:>
החרגנו את זה.

<מאיר פרוש:>
יש סיבה לכנס אותה מחדש. 

<אריאל אטיאס:>
יש לי שאלה ליועצת המשפטית של הוועדה. האם את חושבת או את יודעת להסביר לנו למה זה שוויוני שבשירות האזרחי הרגיל, אפילו לא אזרחי ביטחוני אלא בעמותות – אני לא מדבר על השירות הביטחוני - הציבור החרדי חייב לשרת וציבור המיעוטים לא חייב, אפילו אם זה בתוך הקהילה שלהם?

<מירי פרנקל-שור:>
אני מבקשת שהנושא יעלה בדיון הבא. אנחנו נתכונן לתת תשובה.

<אריאל אטיאס:>
עכשיו יש לי שאלה לגדי. גם אתה יכול להביא את זה לדיון הבא. האם אתם חושבים שאתם יכולים לוותר עליהם כצבא מבחינת ערכי השוויון, לא מבחינת כוח אדם? אמרתם בדיון מילים שאי אפשר לא להזדהות איתן מבחינת התוכן: "אנחנו רוצים שיהיה מודל צבא העם, אנחנו רוצים שיהיה כמה שיותר. אנחנו מבינים שיש הרבה סוגים של אוכלוסיות". אני מזדהה עם המילים האלו. אני לא אומר את זה בנימה של ציניות. מודל צבא העם קיים. כשיהיה צבא מקצועי, אז יהיה צבא מקצועי. כל עוד הוא לא מקצועי צריך לשדר כלפי כל העם, ההורים והחיילים שאנחנו רוצים את כולם. יש פה איזה משהו שאפילו לא מנמקים בצורה סבירה למה מוותרים מראש על פלח אוכלוסייה כל כך גדול, לא בונים לו מסלולים שמתאימים לו, שמיועדים לו. אני מבין שלא כל אזרח ערבי או בדואי מתאים לשרת בכל מקום בצבא. גם אם הייתי מופקד על זה לא הייתי מסכים לזה, לא משנה עכשיו מה הסיבות, למרות שכל אחד יכול לנחש. אני גם לא רוצה להעמיד אותם בקונפליקטים. יש שירות צבאי שלא מעמיד אותם בקונפליקטים, שהוא בתוך הקהילה שלהם, שהוא מגן על החלקים שלהם. אפשר לבנות להם מסלולים מתאימים להם. האם ישבתם איתם, עם הקהילה שלהם? האם שקלתם את זה בכלל, או שאתם אומרים, תשמעו, אנחנו לא רוצים להסתבך, חרדים הם עם כל הכבוד בני עמנו, אנחנו לא רוצים לסבך את עצמנו, לכן אנחנו מוותרים עליהם מראש? האם יש לך תשובה בשבילי, או שאתה רוצה את זה גם למחר?
<תא"ל גדי אגמון:>
אני רוצה לחלק את התשובה שלי לשתיים. אני רוצה לסדר את הקונסטרוקציה המשפטית בתהליך שהפוקד עוסק בנושא. 

<אלעזר שטרן:>
אני לא חושב שזה הוגן להטיל על קצין שאלה שהיא כל כך כל כך פוליטית.

<אריאל אטיאס:>
זה לא פוליטי. הוא קצין, הוא דיבר פה חופשי, יש לו מה לענות. הוא לא ביקש ממך סעד.

<תא"ל גדי אגמון:>
אנחנו עוסקים במי שהפוקד, שהוא שר הביטחון, האציל מסמכותו לפקוד אותו. בדיון הזה, כמו גם באוכלוסיות נוספות שאנחנו פוקדים אותן, צה"ל הביע עמדה כמו שדיברת עליה מקודם, של לקדם את השוויון של האוכלוסיות שאנחנו פוקדים – חרדים במקרה הזה, יהודים, אזרחי מדינת ישראל ומי שהוא תושב קבע על פי החוק. כל החלטה אחרת בהקשר לאוכלוסיות של מיעוטים או אוכלוסיות נוספות שהפוקד לא פוקד אותן זו החלטה של הדרג המדיני והחלטה של הדרג הפוליטי. 
<אריאל אטיאס:>
את זה אני מבין, אבל זה לא ענה לי על השוויון. 

<תא"ל גדי אגמון:>
השאלה אם המדינה תחליט שיהיה שירות אזרחי בקהילה או לא בקהילה של אוכלוסיית המיעוטים זו שאלה שמונחת לפתחכם, לא לפתחו של צה"ל.

<ארז בן ארי:>
השוויון זה לא דבר אבסולוטי. יש אבחנות מותרות גם בין אנשים. זה לא אומר - -

<אריאל אטיאס:>
הרעיון הוא לצמצם את אי השוויון. כל הדיון בחדר הזה הוא בלצמצם את אי השוויון. גם החוק הזה שמונח לפנינו הוא לא שוויוני. 

<ארז בן ארי:>
לכן השאלה צריכה להיות מופנית לשר הביטחון, לא לתת אלוף אגמון.

<היו"ר איילת שקד:>
נכון. אני רוצה להגיד לכם עוד משהו שנאמר לנו בדיון הזה. אם המדינה הייתה מתקצבת עכשיו את השירות האזרחי גם לבני המיעוטים, בני המיעוטים היו מגיעים. זה בעיקר שאלה של תקצוב.

<עפר שלח:>
אני רוצה להזכיר בדבר הזה כמה דברים. כמות בני המיעוטים שרוצים היום לשרת בשירות לאומי - -

<מאיר פרוש:>
תכפה עליהם.

<היו"ר איילת שקד:>
היא גדולה מהתקן. 

<מאיר פרוש:>
תכפה עליהם כמו על החרדים.

<עפר שלח:>
היא גדולה בהרבה.

<היו"ר איילת שקד:>
זה עניין תקציבי. 

<עפר שלח:>
יש החלטת ממשלה - -

<רוברט אילטוב:>
הכל עניין תקציבי בסוף. 

<עפר שלח:>
יש החלטת ממשלה שהיא חלק מהמתווה שאנחנו דנים בו פה יחד עם התיקון לחוק שירות ביטחון שעבר בממשלה. היא אומרת שב-5 השנים הבאות יתוקצב ויתומרץ השירות המקביל – נקרא לו דמוי האזרחי - לבני המיעוטים עד לרמה של 6000 בשנה, שזה פי 2.5, למיטב ידיעתי - -

<היו"ר איילת שקד:>
פי שתיים ממה שיש היום.

<עפר שלח:>
יש העמדת פנים מתוך הדברים שנאמרו פה כאילו מדובר באותו דבר. אנחנו הרי יודעים שלא מדובר באותו דבר.

<מאיר פרוש:>
כי למה?

<עפר שלח:>
משה ארנס, שהוא איש שאני מאוד מכבד, טוען שב-48' היה צריך לקבל החלטה לגייס את הערבים ואז כל העולם היה נראה אחרת, כמו שעם הדרוזים, לא עם הדרוזיות, לצערנו הרב. ההחלטה הזאת לא התקבלה. היא לא התקבלה מטעמים מאוד מאוד כבדים שמעידים בראש וראשונה על העובדה שאנחנו מצויים נכון להיום – בסוף החודש יהיה שלום, כך שומע - -

<אריאל אטיאס:>
רק אחרי שהחוק של מירי רגב יעבור.

<היו"ר איילת שקד:>
תקשיב, פרוש. מי שיעביר את החוק בסוף זה יהיה אתם, כי אנחנו נהיה באופוזיציה.

<אריאל אטיאס:>
אז בוא נעשה ועדה על השלום עכשיו. 

<עפר שלח:>
אנחנו נמצאים במצב של עוינות, שלא לומר מלחמה, עם בני העם הפלסטיני שאליהם משתייכים חלק גדול מהערבים שגרים במדינת ישראל. זה מצב סבוך, זה מצב שהוא קשה מאוד זהותית, הוא מעורר התנגשות כמעט מידי יום וכמעט מידי שבוע. להיכנס ברגל גסה לתוך המצב רק בשביל "להרוויח" איזו שהיא נקודה בדיון פה זה לא ראוי בעיני.

<רוברט אילטוב:>
זה ממש סותר את מה שאתה אומר. מצד אחד, אתה אומר שהאנשים האלה רוצים לשרת. מצד שני, אתה אומר שהם משתייכים לגוף עוין. עם כל הכבוד - -

<עפר שלח:>
אנחנו צריכים לעודד אותם - -

<רוברט אילטוב:>
יש אנשים שרוצים להשתייך למדינת ישראל. צריך לתת להם את ההזדמנות הזאת, עם כל הכבוד. לא צריך להביא את זה למקום שרוצים לקחת פה נקודה או שם נקודה. אני לא יכול להסכים איתך בנקודה הזאת. 

<עפר שלח:>
לשים את המילה "חובה" על ידם בחוק זה לא ראוי. זה דבר שלא יעבור, לכן חבל עליו. 
<מאיר פרוש:>
את כל מה שלא יעבור אתה לא תשים בחוק?

<היו"ר איילת שקד:>
אני רוצה לסיים את הדיון הזה, להצביע על ההסתייגות ולהצביע על סעיף 2. 

<מאיר פרוש:>
לא קיבלתי תשובות. אני רוצה להצביע איתכם, לצורך העניין, אבל אני רוצה להיות משוכנע. אני לא מקבל את הדבר הזה שנמצאים באיזה קונפליקט עם הערבים.

<היו"ר איילת שקד:>
הנאום של עופר היה נכון ומשכנע. מוגדל פי 2 מספר התקנים בשירות הלאומי. זה פי 2, כי יש להם 3000 עכשיו. אני אגיד לך שאנחנו בוחנים - אני אצרף אותך לתת הוועדה - שליחת צווים גם למגזר הערבי. 

<מאיר פרוש:>
אז למה מגישים חוק על חלק מהאוכלוסייה?

<היו"ר איילת שקד:>
כי ככה. 

<אריאל אטיאס:>
כי אתה לא בקואליציה.

<מאיר פרוש:>
אשרי העם שככה לו.

<רוברט אילטוב:>
אני רוצה להגיד - -

<היו"ר איילת שקד:>
מצביעים על ההסתייגות של חבר הכנסת דודו רותם. מי בעד ההסתייגות?

הצבעה

בעד – 1
נגד – 3
נמנעים –אין 

ההסתייגות של חבר הכנסת דוד רותם לא נתקבלה.
<מאיר פרוש:>
אשרי העם שככה לו. 

<רוברט אילטוב:>
אני רוצה להגיש רביזיה.

<היו"ר איילת שקד:>
נדון עליה בישיבה הבאה. 

<אריאל אטיאס:>
תזמין את איווט ליברמן לישיבה הבאה.

<רוברט אילטוב:>

רק בתנאי שדרעי מגיע.

<אריאל אטיאס:>
חבר כנסת יכול להגיד מה שהוא רוצה.

<היו"ר איילת שקד:>
סעיף 2א. אני מסבירה את הרציונל כשאנחנו קוראים. חילקנו את זה לשירות אזרחי לפי תחומים ולשירות אזרחי ביטחוני לפי מקומות. בקשה.

<עידו בן יצחק:>
שירות אזרחי חברתי

2א (א) שירות אזרחי-חברתי יהיה באחד מן התחומים או התפקידים המפורטים להלן, והכל בכפוף להוראתו חוק זה ולתקנות: הגנת העורף, בריאות, רווחה, הגנת הסביבה, סיוע לאזרחים ותיקים, בטיחות בדרכים, חינוך, קידום התעסוקה, בטיחות הציבור, קליטת עליה, הסברה ממשלתית בעניין  זכויות וחשיפת חומר ארכיוני בגנזך המדינה.

(ב) שירות אזרחי-חברתי בתחום החינוך לא יבוצע אלא במוסד חינוך לילדים  ומספר המשרתים בשירות אזרחי שהרשות תפנה לשירות בתחום זה בכל שנה לא יעלה על 200. בסעיף קטן זה, "מוסד חינוך" ו"ילד" – כהגדרתםבחוק לימוד חובה, התש"ט-1949.

<אריאל אטיאס:>
גברתי היושבת-ראש, למה זה מוגבל ל-200? מה ההיגיון בזה?

<היו"ר איילת שקד:>
דיברנו על זה. 

<אריאל אטיאס:>
אני רוצה לדעת מי קבע את זה. 

<היו"ר איילת שקד:>
הצעת החוק הממשלתית. 

<אריאל אטיאס:>
למה דווקא 200 בחינוך? זה לא מספיק חשוב? למה זה מוגבל ל-200? למה לא מגבילים למשל את כוחות המשטרה ל-100? למה פה זה מוגבל?

<שר שלום ג'רבי:>
לא היה כלום, עכשיו יש 200. אתה שואל אותי למה מוגבל ל-200?

<אריאל אטיאס:>
כן.

<שר שלום ג'רבי:>
קוראים לי שר שלום, אבל לא הצבעתי על - -

<אריאל אטיאס:>
מה הרציונל מאחורי זה? סתם קובעים?

<שר שלום ג'רבי:>
בגלל שהם נשענו על הנושא של ועדת טל. הוועדה באה ואמרה שהיא לא מוכנה בשום פנים ואופן שיהיה – הסברתי את זה גם לפני שתי ישיבות – במערכת חינוך. הם חשבו שאם מתנדב בשירות אזרחי בחינוך יהיה בישיבת חברון, יכול להיות מצב שהוא יהיה רשום כעושה שירות, כשבפועל הוא ילמד. 

<אריאל אטיאס:>
זה לא יכול להיות, כי אתה מנהל ואתה בודק אותו. למה זה קשור רק לחינוך?

<שר שלום ג'רבי:>
אני לא יודע. ההגבלה היא לא שלי. 

<אריאל אטיאס:>
מה זה רלוונטי אם הוא בחברון, אם הוא כן יעשה או לא יעשה? אם הוא בזק"א, הוא כן יעשה? אתה עוקב אחריו. 

<שר שלום ג'רבי:>
אני מכיר את הרציונל שהיה, אין לי מושג. 
<אריאל אטיאס:>
אתה מסכים עם זה שזה יהיה רק 200?

<שר שלום ג'רבי:>
אני מקבל כל מה שאתם מחליטים. 

<אריאל אטיאס:>
האם מבחינתך אם אין את המגבלה זה משנה משהו?

<שר שלום ג'רבי:>
אין לי שום בעיה.

<אריאל אטיאס:>
אתה יודע לפקח גם על 300.

<שר שלום ג'רבי:>
אני יודע לפקח על כולם.

<אריאל אטיאס:>
אני מנסה להבין מבחינת התועלת. מה התועלת? למה סתם מגבילים?

<ארז בן ארי:>
ההגבלה נולדה בגלל החשש שזה ינוצל לרעה, נאמר את זה ככה בפשטות. 

<אריאל אטיאס:>
אני מנסה להבין למה זה ינוצל לרעה. יש פה מנהל שאם הוא יודע לפקח על 200 הוא יודע לפקח גם על 300. 

<ארז בן ארי:>
זה לא עניין של פיקוח, זו שאלה של הקצאה של משאבים. אם הרבה מתנדבים ילכו לחינוך אנחנו נפספס. יכול להיות שזאת תהיה בחירה מועדפת ופחות אנשים ילכו למקומות אחרים. 

<אלעזר שטרן:>
אנא תסביר לנו למה אתה מתכוון כשאתה אומר - -

<אריאל אטיאס:>
הוא לא אמר שזה ינוצל לרעה, הוא אמר שהוועדה אמרה שזה ינוצל לרעה.

<שר שלום ג'רבי:>

הייתה בהתחלה גם התנגדות ל-200. ה-200 זו מעין פשרה, כי בהתחלה הם רצו להיצמד לוועדת טל שלא לעשות את זה. בהתחלה הוועדה של השר פרי רצתה להיצמד לוועדת טל, להגיד שבשום פנים לא יפתחו את מערכת החינוך. אני לא יודע אם אתה זוכר, אבל בהצעה של ועדת פרי אמרו מחוץ לקהילתו. שאלנו אז מה זה מחוץ לקהילתו. גם את זה השמטנו. 200 זה מכובד. 

<אריאל אטיאס:>
זה סתם מספר.

<שר שלום ג'רבי:>
כן. 

<אריאל אטיאס:>
זה כמו 800 עילויים. סתם זרקו מספר.

<שר שלום ג'רבי:>
לא היה איזה דין - -

<אלעזר שטרן:>
מה עם הרביזיה שנפלה אתמול על ההסתייגות שהגשתי לפני שבוע? ההגדרות האלו שכאן - -

<היו"ר איילת שקד:>
צריך להכניס אותן.

<מירי פרנקל-שור:>
כמו שהסברתי, ואני מבהירה את זה פעם נוספת, התיקון של חבר הכנסת שטרן להצעת החוק לא יכול להיכנס רק כשירות לחב"ד. ההסתייגות העלתה שאלה עקרונית: האם השירות האזרחי יכול להיעשות גם בחו"ל. אם החליטה הוועדה שהשירות יהיה בחו"ל, הוא לא יכול להיות תפור לאוכלוסייה מסוימת.

<אלעזר שטרן:>
זה לא לאוכלוסייה. כבר היינו בזה, מירי. את עוד פעם נכנסת לדברים האלה.

<מירי פרנקל-שור:>
אני נכנסת, ואני הסברתי - -

<אלעזר שטרן:>
אני שאלתי שאלה אחת. עכשיו הוועדה החליטה, לא היועצים המשפטיים. היועצים המשפטיים שמנסחים את הדברים האלה צריכים ללכת עם החלטות הוועדה, בוודאי לא לטמון מלכודות. 

<מירי פרנקל-שור:>
אני מתנגדת למה שאתה אומר. למה אתה מתבטא בצורה כזאת?

<אלעזר שטרן:>
סליחה, לא לטמון מלכודות, אלא להאיר את עינינו בפני בעיות שכתוצאה מניסוחים לא נממש את מה שקבענו שאנחנו רוצים לממש. אתמול הצבענו על משהו מסוים שצריך להיכנס. זה כמו כל ההסתייגויות שהתקבלו. האם ההגדרה כאן כוללת את מה שהוועדה הזאת החליטה? 
<מירי פרנקל-שור:>
אני אמרתי אתמול - -

<אלעזר שטרן:>
גם אנחנו אמרנו משהו אתמול.

<מירי פרנקל-שור:>
בסדר, אבל זאת הייתה הבנתי, אלעזר.

<היו"ר איילת שקד:>
אני רוצה להסביר שנייה. יש כאן סעיף 2(א) וסעיף 2(ב). ההסתייגות שלך היא לסעיף 2(ג). זה צריך להיות תחת שירות אזרחי.

<אלעזר שטרן:>
לא, זה גם זה וגם זה. 

<היו"ר איילת שקד:>
אתה הופך לי את זה עכשיו לשירות ביטחוני?

<אלעזר שטרן:>
לכן אני ב-2א.

<היו"ר איילת שקד:>
בסדר, אז זה 2א(ג).

<אלעזר שטרן:>
אבל זה - -

<היו"ר איילת שקד:>
אין (ג). אנחנו צריכים להוסיף את סעיף (ג). אנחנו מאשרים עכשיו את (א) ואת (ב).
<מירי פרנקל-שור:>
אנחנו לא יודעים אם זה יהיה (ג). צריך להביא את ההסדר ולראות מה זה שירות אזרחי בחו"ל. אנחנו צריכים להתמודד עם השאלה הזאת. 

<היו"ר איילת שקד:>
אנחנו לא נצביע עכשיו על כל סעיף 2א. 

<דלית דרור:>
מירי, היו הצבעות על ההגדרות. הוספתם עכשיו סעיפים שמשנים את ההגדרות שעליהן הצביעו. 

<היו"ר איילת שקד:>
נכון. אנחנו מצביעים עכשיו שוב על סעיף 2א(א) ועל 2א(ב).

<דלית דרור:>
מרביזיה על הצבעות שהיו - -

<מירי פרנקל-שור:>
אנחנו רק משנים נוסח, אנחנו לא משנים מהות.

<דלית דרור:>
מבחינתנו משנים מהות.

<היו"ר איילת שקד:>
מה העניין פה של הגנת הסביבה?

<דלית דרור:>
ההגדרות שאושרו מדברות על גופי החקירה של המשרד להגנת הסביבה. 

<היו"ר איילת שקד:>
אנחנו עוד לא ב-ב.

<מירי פרנקל-שור:>
אם את מעלה את הנושא, אז נעלה אותו בצורה מסודרת. אני לא מוכנה לקבל פה הערות על כך שהייעוץ המשפטי משנה פה מהות. סליחה, יש בינינו שאלה לגבי מה שאושר בנוגע למשרד לאיכות הסביבה. אמרתי לך שיש לנו מחלוקת בהבנה. ניקח את ההקלטה, נקשיב לה, יהיה בפנינו את הפרוטוקול ונביא בפני הוועדה את ההחלטה. לא הספקנו לעשות את זה אתמול, אז אל תבואי לוועדה ותטעני שהייעוץ המשפטי מגיש את הנוסח ומשנה את המהות. 

<היו"ר איילת שקד:>
אנחנו עכשיו מצביעים על 2א(א) ועל סעיף 2א(ב). על כל סעיף 2 נצביע כשיהיה לנו גם את הנוסח של הרביזיה. 

<יואב ארבל:>
הורדתם את תחום ביטחון הפנים מ-2א(א). אנחנו מבקשים להחזיר אותו. ביטחון הפנים הוא לא רק במשרד לביטחון פנים, יש גם גופים אחרים שעוסקים בביטחון פנים. 

<שר שלום ג'רבי:>
עיר ללא אלימות - -יש לנו מאות כאלו. צריך להכניס את זה כאן.

<קריאה:>
זה בתוך שירות - -

<שר שלום ג'רבי:>
זה לא ביטחוני.

<היו"ר איילת שקד:>
אתם צודקים, אנחנו מוסיפים את התחום של ביטחון פנים. 

<יואב ארבל:>
לגבי המונח "שירות אזרחי חברתי". דיברנו אתמול עם הייעוץ המשפטי של הוועדה. אנחנו מבקשים לא להשתמש במונח הזה פה.

<מירי פרנקל-שור:>
אז באיזה מונח? אמרנו לכם שתציעו מה שאתם רוצים.

<יואב ארבל:>
השאלה אם חייבים מונח למה שהוא לא ביטחוני.

<מירי פרנקל-שור:>
סגרנו על שירות לאומי אזרחי ועל שירות אזרחי ביטחוני כדי לעשות סדר, כדי שתהיה לנו הגדרה מה זה שירות לאומי אזרחי. יכולנו להגיד שירות אזרחי ביטחוני ולהוסיף משהו אחר לשירות אזרחי. 

<יואב ארבל:>
אנחנו הראשונים שרוצים שיהיה סדר, רק ששירות אזרחי חברתי בהצעת החוק שעברה בקריאה ראשונה ב-671 זה מיוחד לאוכלוסייה ערבית. אנחנו בעצם ייחדנו את זה לאוכלוסייה הערבית שלא רוצה להשתמש בשם של שירות לאומי. אין לנו בעיה שזה יהיה שם אחר, כמו שירות אזרחי כללי, שירות אזרחי ממלכתי, אבל שירות אזרחי חברתי אנחנו חושבים - -

<היו"ר איילת שקד:>
אז אזרחי ממלכתי?

<יואב ארבל:>
אזרחי ממלכתי, אזרחי כללי, או כל שם אחר. אנחנו נציע לכם.

<מירי פרנקל-שור:>
תציעו משהו. אמרנו לכם שאנחנו פתוחים להצעות. 

<מאיר פרוש:>
אולי אזרחי קהילתי.

<מירי פרנקל-שור:>
הצענו קהילתי. גם את זה - -

<היו"ר איילת שקד:>
זה לא רק קהילתי. 

<מירי פרנקל-שור:>
אפשר להצביע על 2א.
<אריאל אטיאס:>
אני יכול להבין מה זו הסברה ממשלתית בעניין זכויות?

<איה דביר:>
היה אפשר גם לא לקרוא ל-(א) מסלול נפרד, אלא כפי שהיה במבנה הממשלתי, שהמסלול הביטחוני - -

<היו"ר איילת שקד:>
זה מאוד מבלבל.

<איה דביר:>
זה לא אמור להיות מבלבל. יש לנו שתי סיטואציות. יש לנו סיטואציה שמדברים אך ורק על מסלול ביטחוני, שאז אפשר לדבר על שירות אזרחי במסלול הביטחוני. ביתר המצבים מדברים על הכל יחד. אין לנו מצבים אמיתיים שמדברים רק על המסלול החברתי. 

<היו"ר איילת שקד:>
הייתה סיבה שעשינו את זה בגלל סעיף 26 וסעיף 27 שתיכף נדבר עליהם. 

<איה דביר:>
גם שם, איילת, זה נכון באותה מידה. אין לך אף פעם התייחסות נפרדת אך ורק למסלול הלא ביטחוני. תמיד את מדברת על כל השירות האזרחי ומייחדת הוראות מסוימות רק למסלול הביטחוני. זה סתם סרבול שמות. זה מתווסף על התיקון של ההסתייגות של חבר הכנסת אלעזר שטרן. התוצאה היא שכבר לא מזהים בין המכשירים. מבחינה משפטית זה לא טוב. זו לא הערה משפטית, אבל המיחזור הזה של המילים פשוט גורם להטעיה, אף אחד לא מבין על מה מדברים. כמה שפחות עדיף. המקרה של הערבים הוא מקרה מיוחד שצריך לייחד לו שם, כי אנחנו מבינים שהמילה "לאומית" היא לעצמה נדירה.

<אריאל אטיאס:>
מה זו הסברה ממשלתית בעניין?

<קריאה:>
משרד הכלכלה - -

<אריאל אטיאס:>
זה גם מה שאמרנו בתוך הדיון. אתה עובד במשרד ממשלתי בעניין הסברה?

<היו"ר איילת שקד:>
כן.

<אריאל אטיאס:>
אז למה כתוב זכויות?

<יואב ארבל:>
לא מדובר על הסברה של משרד החוץ, מדובר על הסברה ממשלתית לגבי זכויות של אזרחים. על זה מדובר. 

<אריאל אטיאס:>
זה לא מובן. זה לא מספיק הדבר הזה. הנוסח הזה לא מסודר לי. לא מובן לי העניין של הסברה ממשלתית בעניין זכויות וחשיפת חומר.
<איה דביר:>
הסברה ממשלתית בעניין זכויות מכוון לכך שלא תהיה הסברה פוליטית, שלא תהיה הסברה בידי עוזרי שרים או דברים מהסוג הזה, אלא סיטואציות של מיצוי זכויות עובדים, מיצוי זכויות נזקקים.

<שר שלום ג'רבי:>
ופניות הציבור

<אריאל אטיאס:>
זה לא קשור לחשיפת חומר, זה עוד נושא.

<איה דביר:>
לא, זה שני נושאים נפרדים. 

<אריאל אטיאס:>
זה לא מובן ככה. ופניות הציבור.

<שר שלום ג'רבי:>
ופניות הציבור.

<איה דביר:>
אנחנו נודה אם תשקלו לחזור למבנה שהיה לפני כן בנוסח הממשלתי כך שהמסלול הביטחוני - -

<היו"ר איילת שקד:>
יש לנו סיבה שעשינו את זה כך. אנחנו רוצים שמסלול אזרחי ביטחוני ילך, יגדל ויתעצם. זו לא קבוצה שבתוכה כלולה קבוצה אחרת, זאת קבוצה וקבוצה.

<איה דביר:>
זה לא יפריע להשיג את התכלית שאת מבקשת. 

<שר שלום ג'רבי:>
אחרת יהיה לכם בלגן, כי אתם מבלבלים בין מסלול שמיועד לבני מיעוטים - -

<אריאל אטיאס:>
לא בני מיעוטים, עובדים עליך. לא יהיה בבני מיעוטים כלום. זה סתם. זה כמו החוקים של מירי רגב. זה לא יעבור. 

<מאיר פרוש:>
מה לגבי ההסתייגות שדיברנו עליה שנצטרך להצביע על הצלה, זק"א?
<היו"ר איילת שקד:>
תיכף מגיעים.

<מאיר פרוש:>
איפה זה?

<היו"ר איילת שקד:>
2ב.

<עמר בר-לב:>
להגנת העורף יש תפקידים שהם ביטחוניים קלאסיים.

<היו"ר איילת שקד:>
נכון, על הגנת העורף אני אסביר. בהגנת העורף יש שני מקומות. מקום אחד הוא בפיקוד העורף. אני דיברתי באופן ספציפי עם שר הביטחון על זה, כי זה ממש עושה שכל שחיילים יתגייסו וישתלבו בפיקוד העורף. לשם כך הצבא צריך להיערך ולפתוח יחידה בפיקוד העורף לחרדים. זה דבר אחד שהוא דרך מסלול צבאי. דרך מסלול אזרחי זה המשרד להגנת העורף. זאת הייתה הבקשה של השר גלעד ארדן, שבמשרד להגנת העורף יהיה שירות אזרחי של חרדים שיעסקו בהגנת העורף תחת המשרד להגנת העורף. 

<אריאל אטיאס:>
בשירות אזרחי.

<היו"ר איילת שקד:>
בשירות אזרחי. 

<עמר בר-לב:>
הבקשה שלו הייתה שזה יהיה שירות אזרחי?

<היו"ר איילת שקד:>
כן. אפשר שהם יתגייסו ויהיו חיילים בפיקוד העורף ובשירות אזרחי תחת המשרד להגנת העורף.

<אריאל אטיאס:>
הם יהיו אזרחי ביטחוני?

<היו"ר איילת שקד:>
לא, אזרחי.

<אריאל אטיאס:>
ולא עושים את אותה עבודה?

<היו"ר איילת שקד:>
לא. 

<אלעזר שטרן:>
מה המשמעות בהתנהלות של ההצבעות כאן אם התקבלה רביזיה? האם צריך להצביע עליה עוד פעם?

<היו"ר איילת שקד:>
על איזו רביזיה צריך להצביע עוד פעם? על הרביזיה שלך?

<אריאל אטיאס:>
תרד מהעניין של חב"ד. 

<מירי פרנקל-שור:>
לפני הרביזיה הבהרתי מה ההשלכה של ההשארה על כנה של ההסתייגות של חבר הכנסת שטרן. הבנתי הייתה שהוועדה מצביעה על פתיחת שירות אזרחי בחו"ל. על מנת לאשר את זה צריך להביא הסדר של תחומים, הסדר שלם, כולל פיקוח, כולל מה שצריך. הממשלה צריכה להציג מתווה לוועדה. זאת הייתה הבנתי בהתייחס לסעיף 2(ד). אני הבהרתי שלא יכול לעמוד בשום מבחן שוויוני שירות אזרחי בחו"ל שיהיה לקבוצה מאוד סגורה של אנשים. זו הייתה הבנתי. 

<היו"ר איילת שקד:>
ההסתייגות שאלעזר הצליח להעביר בוועדה היא מיוחדת. למה? כי אמרנו שאותם משרתים לא יקבלו את השכר מהמינהלת. זה לא יהיה אותו שר ולא אותו תשמ"ש. 
<אלעזר שטרן:>
העברנו בוועדה.

<היו"ר איילת שקד:>
אמרנו שהשירות בגוף שהם מתנדבים בו יוכר כשירות אזרחי. אמרנו שזה לא יהיה אותו דבר, שהם לא יקבלו את התקציב מהמדינה. זה מה שאמרנו. זה מה שדיברנו בדיון. 

<אלעזר שטרן:>
זה לא מופיע בחוק, זה סתם ביניכם. 

<היו"ר איילת שקד:>
דיברנו על זה בוועדה. לכן, מירי, אני אומרת שאין מה לעשות, ההסתייגות הזאת היא לא כמו כל החוק, כי הם לא יקבלו עכשיו שכר - -

<מירי פרנקל-שור:>
זה לא עניין של שכר, זה עניין של עיקרון אם שירות אזרחי יכול להיעשות בחו"ל או רק בישראל.

<אריאל אטיאס:>
משנקבע העיקרון בוועדה, מה צריך לעשות?

<מירי פרנקל-שור:>
צריך להביא סעיף לא רק לחב"ד.

<אריאל אטיאס:>
ברור. לסוכנות, לתגלית, לסניף ש"ס בטורונטו.

<מירי פרנקל-שור:>
לא - - שירות אזרחי בחו"ל רק לחסידי חב"ד לא יכול לעמוד בשום מבחן.

<מאיר פרוש:>
ודאי שלא. הסעיף שלו - -

<אלעזר שטרן:>
אני חוזר על מה שאמרתי, מירי, ותיקחי את זה בצורה חברית.

<מירי פרנקל-שור:>
זה לא עניין של חברי - -

<היו"ר איילת שקד:>
חבר הכנסת שטרן הגיש הסתייגות. ההסתייגות שהוא הגיש התקבלה כלשונה עם תיקון שזה יהיה בלי צפון אמריקה ומערב אירופה. הוא צריך להיות ארגון שיהיה ב-5 יבשות. זאת הייתה ההסתייגות שהתקבלה.
<מירי פרנקל-שור:>
לא, אבל אנחנו אמרנו - -

<אלעזר שטרן:>
מירי, מי זה "אנחנו"?

<אריאל אטיאס:>
את אומרת שאת רוצה לנסח את זה בצורה כזאת שיובן שזה מתאים גם לעוד גופים, נכון? מה הבעיה בזה? זה מפריע לך? זאת הייתה הכוונה שלך. אתה לא רוצה שזה יהיה רק חב"ד.

<אלעזר שטרן:>
אני חושב שזה לא מנוסח רק לחב"ד. אני חושב שמי שרוצה יכול כבר היום, בניסוח שהוגש, לעמוד בדברים האלה. נאמרו פה כל מיני דברים. גם שאלת התשלום לא נכנסה. יחליט אחרי זה ראש המינהלת איך מקובל שירות בחו"ל על גופים כאלה. עם כל הכבוד למירי, היא יכולה לתת פרשנות שזה מנוסח לחב"ד. אני חושב שזה לא מנוסח לחב"ד. אנחנו הצבענו על מילים ומשפטים שלמים. 

<מירי פרנקל-שור:>
אני הבנתי שהוצבע הרעיון, לא הוצבע - -

<היו"ר איילת שקד:>
הוצבעה ההסתייגות.

<אריאל אטיאס:>
אין ביניכם ויכוח בכלל. 
<מירי פרנקל-שור:>
יש בינינו. 

<אלעזר שטרן:>
היא אומרת שזה צריך לבוא לעוד הצבעה.

<אריאל אטיאס:>
לא. 

<אלעזר שטרן:>
שיש 2(ג). 

<אריאל אטיאס:>
אני רוצה לסייע לנושא. ההצבעה עברה, לא צריך להצביע עוד פעם אם יש שירות בחו"ל. הוצבע, הוחלט, נגמר. יכולים לעשות רביזיה במליאה. הדבר שנשאר לך לעשות זה לנסח את ההחלטה בצורה כזאת שתובן על ידך כיועצת משפטית שזה לא מתאים רק לחב"ד אלא גם לסוכנות. זה הכל. 

<היו"ר איילת שקד:>
נכון.

<אריאל אטיאס:>
אין הצבעות יותר. 

<מירי פרנקל-שור:>
תהיה הצבעה על ההסדר.

<אריאל אטיאס:>
זה על כל החוק, זה לא על ההסדר. זה לא עוד רביזיה.

<היו"ר איילת שקד:>
לא. 

<מירי פרנקל-שור:>
הוצבע הרעיון, לא הוצבע ההסדר. 

<איה דביר:>
היועצת המשפטית מבהירה ש - -
<אריאל אטיאס:>
זה אין בעיה. אי אפשר להצביע על עצם המושג שיהיה שירות בחו"ל. זה נסגר. 

<מירי פרנקל-שור:>

זה נסגר.

<אלעזר שטרן:>
אני לא מבין, אנחנו מצביעים פה עכשיו איך הוא מפקח על כל דבר? יש את זה בחוק?

<מירי פרנקל-שור:>
לא.

<אלעזר שטרן:>
אתם קבעתם שצריך להיות חלק - -? אני סומך עליו. 

<היו"ר איילת שקד:>
לא, מירי, עזבי.

<מירי פרנקל-שור:>
מה לא? לא צריך לפקח על שירות אזרחי בחו"ל?

<אריאל אטיאס:>
צריך, אבל לא צריך להצביע. אפשר לכתוב שהשר יקבע בתקנות ונגמר. 

<היו"ר איילת שקד:>
נדבר על זה אחר כך. אני רוצה להצביע על סעיף 2א(א) ועל סעיף 2א(ב) יחד, כאשר בסעיף 2א(א) הוספנו את ביטחון פנים.

<מאיר פרוש:>
למה החלטנו לקרוא לזה שירות אזרחי חברתי?

<היו"ר איילת שקד:>
אנחנו מחפשים שם במקום שירות אזרחי חברתי. אנחנו מצביעים על סעיף 2א. אני מודיעה שהשם שירות אזרחי חברתי יכול להיות שישונה לשירות אזרחי קהילתי, שירות אזרחי ממלכתי או איזה שהוא שם שנביא. מי בעד סעיף 2א(א) וא(ב)?

<מאיר פרוש:>
למה אתם עושים את השינוי הזה? אתם רוצים להבדיל בין שירות אזרחי ביטחוני לשירות אזרחי כלכלי או שירות ביטחוני - -?
<היו"ר איילת שקד:>
כן, ביטחוני לבין - - מי בעד 2א(א) ו-2א(ב)? מי נגד?

הצבעה

בעד – 3
נגד – 1 

נמנעים – אין
סעיף 2א(א) ו-2א(ב) אושרו.
<היו"ר איילת שקד:>

סעיף 2ב זה שירות אזרחי-ביטחוני. בבקשה, עידו.

<עידו בן יצחק:>
שירות אזרחי-      2ב(א) שירות אזרחי-ביטחוני יהיה באחד מהגופים המפורטים להלן:

ביטחוני

(1) יחידות הסמך של משרד ראש הממשלה שתכלית פעילות היא
ביטחון ה מדינה ותושביה;
(2) משטרת ישראל;
(3) שירות בתי הסוהר;
(4) משרד הביטחון – ביחידות ובתפקידים שתכלית פעילותם היא ביטחון המדינה ותושיבה, שקבע שר הביטחון, בצו, באישור הוועדה;

(5) המשרד לביטחון הפנים – ביחידות ובתפקידים שתכלית פעילותם היא ביטחון הפנים והשמירה על שלום הציבור והסדר הציבורי, שקבע השר לביטחון הפנים, בצו, באישור הוועדה.
(6) הרשות להגנה על עדים – ביחידות ובתפקידים שתכלית פעילותם היא ביטחון הפנים והשמירה על שלום הציבור והסדר הציבור, שקבע השר לביטחון הפנים, בצו, באישור הוועדה;
(7) גופי הצלה שקבע השר לביטחון הפנים, בצו, באישור הוועדה;
(8) המשטרה הירוקה – ביחידות ובתפקידים שקבע השר להגנת הסביבה, בצו, באישור הוועדה.
(ב) שירות אזרחי – ביטחוני יכול שיהיה בכל תחום או תפקיד בגופים המפורטים     

   בכפוף להוראות חוק זה.

<היו"ר איילת שקד:>
אנחנו מבקשים להוסיף את מד"א ואת הכבאות. הכבאות ירד בנוסח. זה היה גם בהצעה. אנחנו מבקשים להוסיף את מערך הכבאות ואת מגן דוד אדום. תחת גופי ההצלה יהיו ארגונים אחרים, כמו ארגון הצלה, זק"א וארגונים שיקבע השר לביטחון פנים. 

<יואל הדר:>
הרשות להגנת על עדים היא חלק מגופי הביטחון - -

<מירי פרנקל-שור:>
זה חלק משירות אזרחי ביטחוני. 

<רותם פלג:>
משרד הביטחון יצא בסיבוב הקודם וגם גופים אחרים יצאו. המסלול הזה הוא מסלול שנבנה לגופי המשרד לביטחון פנים, כשההיגיון מאחוריו הוא היגיון שהאנשים האלה הם תוספת למשאבים שאנחנו מקבלים מהצבא. בנקודת המוצא חשבנו שהדרך הנכונה היא להיכנס דרך המסלול הצבאי המלא, מה שנפל גם בממשלה וגם פה זה לא הנוסח שנבנה. הנושא הזה נבנה כמסלול חליפי לגופים שלנו. ככל שנכנסים יותר גופים למסלול הזה כך הוא מקטין את הכדאיות של המסלול הזה, לכן צריך לשמור עליו ככזה שהוא משמעותי, שהוא לאוכלוסייה הזאת שלשמה הוא נבנה. יש מקום להכניס גופים נוספים למסלול הזה, שזה בסדר. גם המשרד לביטחון פנים לא צריך להיכנס לכלל הפעילות שלו פה, אלא בדיוק מה שדיברנו בסעיף הקודם, שחלק מהדברים נכנסים למסלול האזרחי הרגיל. כל משרדי הממשלה הרלוונטיים צריכים להיות במסלול האזרחי הרגיל. אפשר להשאיר פה חריג שאומר שהשר לביטחון פנים, בהסכמת, בהתייעצות עם השר הממונה על יישום חוק זה יוכל להכניס גופים נוספים, אבל להשאיר - -

<היו"ר איילת שקד:>
רותם, מה מפריע לך? המשטרה הירוקה? הצבענו על זה, זה נכנס.

<דלית דרור:>
זה גם היה בהצעה הממשלתית. 

<רותם פלג:>
אני אומר שכל הגופים, חוץ ממשרד הביטחון והמשטרה, הם גופים שעלולים - -

<היו"ר איילת שקד:>
שום דבר לא נפרץ. 

<דלית דרור:>
המשטרה הירוקה הייתה בנוסח שפורסם ברשומות. היא עברה בממשלה.

<היו"ר איילת שקד:>
אנחנו לא מתווכחים עכשיו על המשטרה הירוקה. לא קיבלתם זכות דיבור. די. השקענו במשטרה הירוקה, היא נכנסה פנימה, נסגר. לא חשבנו להוציא אותה עכשיו החוצה. 

<דלית דרור:>
אני ביקשתי להעיר על 2ב בכל זאת.

<רותם פלג:>
אני אומר שצריך לשמור את זה מצומצם. צריך להשאיר אפשרות לשר לביטחון פנים - -

<היו"ר איילת שקד:>
רותם, מה מפריע לך? השב"כ והמוסד? הרוב פה זה אתם.

<רותם פלג:>
הרוב זה אנחנו, אבל אנחנו לא הכל. יש פה את משרד הביטחון שנכנס בפנים, יש פה יחידות סמך של משרד ראש הממשלה שהיו בפנים לפני זה, אבל זה לאט לאט מתחיל. 

<היו"ר איילת שקד:>
אבל זה לא נפרץ. זה הסעיף, הוא לא ייפתח. 

<רותם פלג:>
ככה יצאנו מהחלטת ממשלה כמסלול בט"פ.

<היו"ר איילת שקד:>
בסדר, יש כאן עכשיו ועדה. החלטנו על עוד דברים. לא החלטנו רק על בט"פ, אלא על כל מה שקשור לביטחון.

<רותם פלג:>
אני אומר שתשאירו את זה מצומצם, תשאירו את האופציה לשר לביטחון פנים, בהסכמת השר הממונה - -

<מירי פרנקל-שור:>
רותם, מה אתה מציע?

<קריאה:>
אתה מציע להוציא את השב"כ והמוסד משירות ביטחוני?

<משה גפני:>
לא הבנו מה מבקש מנכ"ל משרד הפנים.

<היו"ר איילת שקד:>
מנכ"ל משרד הפנים מבקש להוריד גופים שהם אינם המשרד לביטחון פנים.

<אריאל אטיאס:>
ושהם יחליטו על השאר. 

<היו"ר איילת שקד:>
זו בקשה קטנונית. הם מבקשים שזה יהיה מסלול של המשרד לביטחון פנים. לא מסלול ביטחוני, אלא המסלול של המשרד לביטחון פנים. 

<דלית דרור:>
קודם כל, אני מזכירה שהצעת החוק הזאת היא של הממשלה, היא לא רק של המשרד לביטחון פנים. אנחנו וגם גופים אחרים שאינם במשרד לביטחון פנים היו בהצעה הממשלתית. בסעיף 1 בהגדרות היה כתוב גופי החקירה של המשרד להגנת הסביבה. הצביעו על זה. הנה עכשיו, ב-2ב מגדירים את המשטרה הירוקה בלבד. יש שני גופים: המשטרה הירוקה ואגף ים וחופים. כתוב עכשיו שרק המשטרה הירוקה, ביחידות ובתפקידים שקבע השר להגנת הסביבה, בצו, ובאישור הוועדה. הורידו לנו את גוף החקירה השני וגם מתנים עכשיו את האישור של הוועדה פעם נוספת. זה אחרי שהצביעו כבר על ההגדרות. נכון שפורמאלית זה בסעיף אחר, אבל מהותית זה כבר הוצבע. גם אם ההצבעה היא רעיונית ולא על נוסחים, זה בכל אופן כבר הוצבע. 

<מירי פרנקל-שור:>
דיברנו אתמול. אמרתי לך שיש בינינו מחלוקת על מה החליטה הוועדה. אני מזכירה לחברי הכנסת שהשאלה התקבלה בעקבות רביזיה. הוועדה הצביעה אם להחזיר את המשטרה הירוקה לשירות אזרחי ביטחוני. בסופו של דבר הוחלט לא להצביע על הסעיף כפי שהוא נוסח על ידי הייעוץ המשפטי. הרביזיה לא התקבלה, לכן מה שנשאר זה הסעיף בנוסח הצעת החוק הממשלתית. מה שנוסח בהצעת החוק הממשלתית היה, להבנתנו, המשטרה הירוקה. 

<דלית דרור:>
כתוב אצלכם שהוצבע על זה.

<מירי פרנקל-שור:>
משרד המשפטים התנגד להכנסת המינוח של גופי חקירה.

<דלית דרור:>
אני מוכנה לשנות את המינוח. 

<מירי פרנקל-שור:>
לבוא ולהגיד שזה לא מה שהתקבל -- להבנתי מה שהתקבל זה המשטרה הירוקה. אמרתי לך שאם התקבלה החלטה אנחנו נקשיב להקלטה, יהיה לנו פרוטוקול ואנחנו נתקן. 
<דלית דרור:>
זה הכי בהיר, כי באמת בכנסת צריך להצביע על נוסחים ולא על רעיונות. 

<מירי פרנקל-שור:>
לכן הוצבע על נוסח שלא התקבל.

<דלית דרור:>
ההצבעה הייתה על נוסח, כשהנוסח היה עם - -

<מירי פרנקל-שור:>
הנוסח לא התקבל, לכן חזרו לנוסח הצעת החוק הממשלתית.

<דלית דרור:>
אחר כך היה נוסח נוסף עם גופי החקירה שהצביעו עליו. 

<קריאה:>
הם קיבלו את הנוסח הזה. 

<דלית דרור:>
משרד המשפטים התנגד למינוח "גופי חקירה". אני לא עומדת על המינוח הזה, אני רק רוצה מהותית שגם המשטרה הירוקה וגם החוקרים של אגף ים וחופים יהיו בפנים. לא איכפת לי לא להשתמש במילים "גופי החקירה".

<מאיר פרוש:>
ויחידת הפיצוח של משרד החקלאות. 

<דלית דרור:>
בשירות אזרחי-ביטחוני. 

<קריאה:>
הניסוח יהיה המשטרה הירוקה ואגף ים וחופים במשרד להגנת הסביבה, בסדר?

<היו"ר איילת שקד:>
אני רוצה להסביר איפה אנחנו עומדים. הבקשה של רותם, של המשרד לביטחון פנים הייתה שתחת שירות אזרחי ביטחוני לא יהיה משרד הביטחון והמשרד לביטחון פנים. אתם ביקשתם להוסיף את משרד הביטחון, בגלל זה הכנסנו את זה. משהכנסנו את משרד הביטחון הכנסנו גם את המשרד לביטחון פנים. 

<יואל הדר:>
הוועדה פעם קודמת הצביעה נגד משרד הביטחון - -מישהו הכניס את זה כשכבר הצביעו - -

<היו"ר איילת שקד:>
נכון. אנחנו הגשנו רביזיה. בגלל זה אנחנו נצביע על זה עכשיו שוב. 

<קרן גילון:>
עוד הערה למשרד לביטחון פנים שאני חושבת שהייתה מקובלת על הוועדה. בהחלטה הקודמת הרשות להגנה על עדים והכבאות לא היו מותנים בצו, הם היו מוגדרים בחוק. חשוב לנו שהכבאות תהיה מוגדרת בחוק.

<היו"ר איילת שקד:>
נכון, זו טעות. יש כאן (7), (8). (9) צריך להיות מערך הכבאות. יש בקשה שמד"א לא יהיה תחת גופי ההצלה, אלא בסעיף נפרד. 

<יואל הדר:>
המשטרה הירוקה - -

<מירי פרנקל-שור:>
מה אתם מציעים?

<יואל הדר:>
אין דבר כזה משטרה ירוקה.

<היו"ר איילת שקד:>
מה ההצעה של המשרד לאיכות הסביבה?

<יואל הדר:>
אין מונח כזה "משטרה ירוקה".

<דלית דרור:>
בגלל זה כתבנו גופי החקירה עם משרד המשפטים. 

<מירי פרנקל-שור:>
משרד המשפטים התנגד לזה. 

<דלית דרור:>
אם המינוח לא יהיה גופי החקירה, שיירשמו שמות היחידות. או זה או זה, לא איכפת לנו.

<קריאה:>
איך נקרא הגוף הזה?

<דלית דרור:>
משטרה ירוקה. 

<אלעזר שטרן:>
זה עבר את משרד המשפטים?

<דלית דרור:>
על המדים שלהם כתוב. 

<עפר שלח:>
מה כתוב על התלוש של העובד?

<דלית דרור:>
המשרד להגנת הסביבה. 

<עפר שלח:>
איזה גוף?

<דלית דרור:>
המשטרה הירוקה. זו יחידה בתוך המשרד. היא כוללת 2 מזכירות, כל השאר מפקחים. 

<היו"ר איילת שקד:>
אתם רוצים שיהיה כתוב המשטרה הירוקה וגופי - -?

<דלית דרור:>
אחת משתיים: או שיהיה כתוב גופי החקירה של המשרד להגנת הסביבה, או שיהיה כתוב המשטרה הירוקה ואגף ים וחופים. אלו שמות היחידות האלו. 

<קריאה:>
אנחנו מבקשים שלא יהיה כתוב גופי חקירה, כי אנחנו מאוד מאוד חוששים - -

<היו"ר איילת שקד:>
אני לא מבינה למה משרדי הממשלה לא מפרגנים אחד לשני. 

<דלית דרור:>
מקובל עלינו מה שיחליטו ביניהם משרד המשפטים והמשרד לביטחון פנים מבחינת השם. 

<רמי בוסי:>
אני ברשותכם אתייחס לשילוב מד"א. מבחינתנו מד"א הם חלק מהמגיבים הראשונים בתורת ההגנה של פיקוד העורף ושל המשרד להגנת העורף, החל מהתגובה המידית דרך - - חלק מהגופים, כמו כיבוי אש, מסיימים את הפעילות בשלבים הראשונים. מד"א ממשיך איתנו לכל האורך, גם בשלבים של המענה הראשוני וגם בשיקום. הוא מבצע את זה גם היום. יש שילוב מלא בתרגילים ובפעילויות לא רק בתאונות דרכים וכו', אלא בהכנת העורף לחירום. חשוב שהוא יקבל את המשקל המתאים ואת ההתייחסות המתאימה גם בשירות - -

<קריאה:>
רק הערה קטנה. אנחנו מבקשים בכל אחד מתתי הסעיפים שבהם נכנס המנגנון של צו, שהצו יהיה של השר שלנו בהסכמת השר המקצועי. 

<קריאה:>
והשר לביטחון פנים. השר שלנו חייב להיות בתוך העניין. 

<היו"ר איילת שקד:>
לא צריך את זה. בשביל מה השר לענייני גמלאים צריך לקבוע במה ישרתו במשרד לביטחון פנים? 

<קריאה:>
זה צריך להיות בהסכמת - -

<היו"ר איילת שקד:>
בסדר, אתם נמצאים שם. 

<יואל הדר:>
איפה נשארו הצווים?

<היו"ר איילת שקד:>
הכל אצלכם. 

<יואל הדר:>
הרשות להגנה על עדים זה לא בצו.

<היו"ר איילת שקד:>
את הרשות להגנה על עדים צריך להוריד.

<מירי פרנקל-שור:>
הרשות להגנה על עדים זה אגף.

<יואל הדר:>
זה כמו המשטרה.

<מירי פרנקל-שור:>
זה לא כמו המשטרה. זה אגף במשרד לביטחון פנים. 

<יואל הדר:>
המשטרה מגינה על 100 עדים, הם מגינים על 20 עדים. זה כמו משטרה. פשוט לקחו את זה - -

<מירי פרנקל-שור:>
בקביעה של יחידות ותפקידים נכון שיקבע השר לביטחון פנים מה התחום שהוא ביטחון פנים. זה יהיה בהסכמתכם. השר ושר הבט"פ בהסכמה.

<קריאה:>
על כל הגופים, על כל יחידה שרוצה להצטרף מכל משרד שהוא.

<מירי פרנקל-שור:>
רק משרד הביטחון. איתכם לא צריך להתייעץ.

<איה דביר:>
הבקשה של המינהלת מובנת. התפקיד של המינהלת כרגולטור --

<מירי פרנקל-שור:>
אבל הסכמנו.

<רותם פלג:>
אני רק אבהיר הבהרה אחת לגבי מד"א. מד"א הוא הגוף הקרוב ביותר מכל הגופים, הוא בשר מבשרנו בסופו של דבר.

<משה גפני:>
מה עם זק"א?

<רותם פלג:>
זק"א זה בגופים אחרים.

<יואל הדר:>
הוא לא גוף סטטוטורי. יש צו שהשר לביטחון פנים, בהסכמה של השר הממונה, יוכל להוסיף גופים נוספים מגופי ההצלה.

<רותם פלג:>
בסוף מד"א הוא גוף מוגדר בחוק, הוא גוף שעובד תחתינו. 

<מאיר פרוש:>
אני רוצה להעיר לגבי סעיף (7): גופי הצלה שקבע השר לביטחון פנים, בצו, באישור הוועדה. אני יכול לקבל איזה שהוא מידע מהמשרד לביטחון פנים מי הם גופי ההצלה שמוכרים היום על ידי השר?

<רותם פלג:>
אין גופי הצלה.

<מאיר פרוש:>
גופים שמוכרים על ידי - -

<רותם פלג:>
יש גוף עזר שמוגדר בחוק הג"א, לדעתי, שזה מד"א.

<קריאה:>
בחוק התגוננות אזרחי יש גופי הצלה.

<מאיר פרוש:>
אז אולי המינוח פה בחוק צריך להיות שונה?

<רותם פלג:>
לא, נוכל להגדיר אותו. אם תהיה פניה והשר לביטחון פנים יגדיר אותו כגוף הצלה, אז הוא - -

<אריאל אטיאס:>
אני רוצה להשלים את השאלה שלו. מי הם הגופים שהם תחת סמכותכם, או שיש לכם סמכות להכריז עליהם כגופי הצלה?
<רותם פלג:>
אין דבר כזה.

<אריאל אטיאס:>
אפשר למחוק את זה, כי לא תכירו באף אחד.

<מאיר פרוש:>
אפשר לתת למישהו אחר את הסמכות. 
<רותם פלג:>
מה זה הצו? הצו הוא לאפשר להם להיכנס למסלול של שירות לאומי ביטחוני, לקבל - -

<אריאל אטיאס:>
אני יוצא מנקודת הנחה שאלה גופים שאתם מפקחים עליהם, שאתם הרגולטורים שלהם. עכשיו תחליטו אם כן או לא. באותה מידה אפשר להביא את זה למשרד התחבורה, שהוא יחליט. 

<רותם פלג:>
לא, משום שמהות המסלול הזה - - בגלל כוח אדם זה עובר דרכנו. 

<אריאל אטיאס:>
כוח אדם זה בכלל - -

<רותם פלג:>
ברגע שזה הופנה אלינו זה אצלנו. 

<יואל הדר:>
אם זה אזרחי רגיל אתה צודק, אם זה אזרחי ביטחוני זה משהו אחר. יכול להיות שתוקם מחר עמותה חדשה. יכול להיות שירצו להכיר בעמותה החדשה. 

<מאיר פרוש:>
הכנסנו לסעיף הזה גופי הצלה שקבע השר לביטחון פנים, בצו, באישור הוועדה כדי לתת איזה שהוא כיסוי. איך אנחנו אחר כך כוללים את ארגוני ההצלה?

<היו"ר איילת שקד:>
כן, את זק"א, את ארגון הצלה. 

<מאיר פרוש:>
המשרד לביטחון פנים אומרים שאין להם שום קשר.

<אריאל אטיאס:>
נכון, אפשר לשים את משרד התחבורה באותה מידה.

<רותם פלג:>
אנחנו רוצים את היכולת לתאם אותם. 

<יואל הדר:>
אנחנו צריכים לעשות את זה במשורה, איזה גוף כן ואיזה לא. 

<אריאל אטיאס:>
אתם בניגוד עניינים מובנה בסיפור הזה.

<יואל הדר:>
בכלל לא. 

<היו"ר איילת שקד:>
אתם כן.

<אריאל אטיאס:>
אתם תרצו שיהיו כמה שיותר אנשים בגופים שאתם מטפלים. נותנים לחתול לשמור על השמנת. 

<רותם פלג:>
במצבי חירום יש לנו אחריות שהעסק יתפקד.
<יואל הדר:>
יש לנו גם אינטרס - -אנחנו צריכים לראות כמה יגיעו. אנחנו לא יודעים אם יגיעו עשרות אלפי חרדים.

<איה דביר:>
אם השר היוזם זה השר של המינהלת. אז יש צו של ועדה.

<אריאל אטיאס:>
יש לי הערות על ההסדר הזה. 

<מאיר פרוש:>
למה הסעיף הזה נכנס אם לא כדי לפתור את השאלה של ארגוני ההצלה? כשאני שומע את ההתייחסות של המשרד לביטחון פנים אני לא רגוע.

<היו"ר איילת שקד:>
אתה צודק.

<אריאל אטיאס:>
ואני מוטרד. זה הכל סתם.

<משה גפני:>
אתם ממסדים את כל הנושא של השירות האזרחי, גופי הצלה וכדומה. יש גופי הצלה במדינת ישראל שעושים עבודת קודש. זה גם זק"א וזה גם איחוד והצלה. אלה גופים שעושים עבודה שמוכרת על ידי משרד הביטחון. אם מוציאים משירות ביטחוני את הגופים החרדיים, המשמעות היא שמה שאומרים אנשים במגזר החרדים או בציבור החרדי שרוצים - - זה נכון. הדבר הראשון שהיה צריך להביא זה את הגופים החרדים שעוסקים בהצלת חיים.

<היו"ר איילת שקד:>
לא הוציאו אותם.

<רותם פלג:>
בכל מקרה הם יכולים להיכנס למסלול הלאומי אזרחי.

<משה גפני:>
הבנתי, אני לא מהמאדים, אני מפה.

<היו"ר איילת שקד:>
אני רוצה רגע למקד את הדיון. אנחנו נצביע עכשיו על כל אחת מהיחידות שנמצאות תחת השירות הביטחוני אזרחי, חוץ מהנושא של גופי ההצלה שתיכף נדבר על זה. אני מסכימה שיש כאן בעיה. חוץ מהנושא של גופי ההצלה, האם יש למישהו עוד הערה על אחד מהגופים, כולל מערך הכבאות ומד"א?

<מאיר פרוש:>
את לא רוצה לפתור קודם כל את הנושא של גופי ההצלה?

<היו"ר איילת שקד:>
אנחנו תיכף נפתור. אני לא אצביע לפני שנסגור. 

<רן רידניק:>
המנכ"ל של משרד הבט"פ הציג בצורה מפורטת. המסלול נוצר בכוונה בשביל לכוון מספר מתנדבים גדול ככל האפשר לגופים ביטחוניים מוגדרים. אם בזמן מסוים יתרחש תהליך טבעי של הרחבה, בהסכמת הממשלה והכנסת, למקומות גדולים מידי אנחנו מאבדים את המיקוד ואת היכולת להכווין אנשים למקומות - -
<היו"ר איילת שקד:>
סליחה, רן, אבל אני הארתי את עיניו של המנכ"ל לביטחון פנים. ההרחבה היחידה שהתבצעה כאן זה המשרד לביטחון פנים, משרד הביטחון ויחידות הסמך של משרד ראש הממשלה. אלה שלושת הגופים שלא היו בהצעת החוק הממשלתית. 

<רן רידניק:>
אין מחלוקת על משטרה, על משרד הביטחון, על יחידות הסמך של משרד ראש הממשלה, על המשטרה הירוקה. 

<היו"ר איילת שקד:>
על מה המחלוקת?

<רן רידניק:>
יש כאן 3 סעיפים: (4), (5) ו-(7). 

<היו"ר איילת שקד:>
(7) גם היה בהצעת החוק הממשלתית. 

<רן רידניק:>
לגבי מערך הכבאות אין שום בעיה. ההרחבה לגופים שהם לא סטטוטוריים ולעולם שלם של עמותות וחברות חיצוניות פרטיות זאת כבר הרחבה מאוד משמעותית, שונה לחלוטין - -

<היו"ר איילת שקד:>
אתה מדבר על גופי ההצלה?
<רן רידניק:>
אני מדבר על להגיע למקומות שהם בניגוד לנוסח שהיה. אנחנו חושבים שלא נכון, שחשוב למקד את המסלולים שצריך לתעדף. כל הרחבה של זה פוגעת ביכולת של המשטרה, של - -

<דלית דרור:>
אני רוצה לוודא שהתקבלה ההערה שלנו ששני הגופים של המשרד יהיו, לא רק אחד. אנחנו לא במסגרת צו, אנחנו כמו המשטרה הכחולה הרגילה. 

<מירי פרנקל-שור:>
נכון, המשטרה הירוקה - -

<דלית דרור:>
לא צו שהוסיפו אחר כך. 

<רותם פלג:>
רק משטרה ירוקה, לא גופים אחרים.

<מירי פרנקל-שור:>
כל תפקיד יהיה - -?

<דלית דרור:>
זה מפקחים.

<מירי פרנקל-שור:>
זה לא כתוב, לכן הצענו - -

<היו"ר איילת שקד:>
אני מבקשת מכם רגע לצאת, לנסח את השם על-מנת שנקרא ונצביע.

<מירי פרנקל-שור:>
זה לא עניין של השם, זה עניין של המהות. 

<דלית דרור:>
אני רוצה רק לוודא שזה לא בצו, שירד עניין הצו שהוסיפו.

<מירי פרנקל-שור:>
אם כל תפקיד במשטרה הירוקה ובאגף ים וחופים יהיה שירות אזרחי ביטחוני - -

<קריאה:>
גם בשב"ס את יכולה לשאול את אותה שאלה.

<מירי פרנקל-שור:>
מכיוון שהתווספו כל כך הרבה גופים אמרנו שנחלק את זה. יחידות הסמך של משרד ראש הממשלה, המשטרה ושירות בתי הסוהר הן יחידות מהותיות של השירות האזרחי ביטחוני, לכן לא צריך לבדוק כל תפקיד. לגבי משרד הביטחון, המשרד לביטחון פנים והרשות להגנה על עדים סברנו שצריך לבדוק את התפקידים ולעשות אבחנה בין היחידות שמתאימות לשירות ביטחוני אזרחי ליחידות שמתאימות לשירות האזרחי. אותו דבר סברנו לגבי המשטרה הירוקה. לא כל תפקיד נראה לנו מתאים לשירות האזרחי ביטחוני. 

<דלית דרור:>
אנחנו מדברים על המפקחים במשטרה הירוקה. אין שם שום דבר אחר חוץ משתי מזכירות. באגף ים וחופים יש גם מדענים. אפשר לכתוב שזה יהיה רק מפקחים. מדובר על עבודות פיקוח. 
<עפר שלח:>
אני, אגב, הצבעתי נגד, אבל זה לא משנה. אנחנו קיבלנו את גופי החקירה האלה בהצבעה תחת האמירה שהם דומים בסמכויות שלהם למשטרה. עכשיו אנחנו לא יכולים להטיל עליהם מה שלא חל על המשטרה. 

<מירי פרנקל-שור:>
המחלוקת היא על מה שקיבלנו. לא קיבלנו גופי חקירה. אני הבנתי שמה שהתקבל זה הנוסח של הצעת החוק הממשלתית. 

<דלית דרור:>
לא, זה לא מה שהוצבע. יש לנו מחלוקת עובדתית. 

<מירי פרנקל-שור:>
בהצעת החוק הממשלתית לא היו גופי חקירה, כיוון שמשרד המשפטים התנגד שיהיו גופי חקירה. על זה לא יכלה הוועדה - -

<דלית דרור:>
הייתה הצבעה על הנוסח שהיה כתוב בו גופי חקירה.

<קריאה:>
הייתה הצבעה על נוסח מסוים. 

<מירי פרנקל-שור:>
זה לא מה שהוצבע. 

<עפר שלח:>
אני הצבעתי נגד גופי חקירה. אני יודע להגיד שהצבענו על גופי חקירה.

<מירי פרנקל-שור:>
אני אסביר לכם מה הוצבע. מה שטען חבר הכנסת גפני, וזה נכון, זה שהוצבע על החזרה לנוסח הצעת החוק הממשלתית. בהצעת החוק הממשלתית - -

<דלית דרור:>
מירי, תסתכלי על הנוסח שהפצתם לקראת היום. כתוב שם שזה אושר עם גופי חקירה. 
<קריאה:>
אתם בעצמכם כתבתם - -

<מירי פרנקל-שור:>
זאת החלטה עקרונית של הוועדה אם כל תפקיד במשטרה הירוקה ובאגף ים וחופים הוא שירות אזרחי - -

<קריאה:>
אתם בעצמכם הפצתם נוסח.

<דלית דרור:>
לפי הנוסח שהפצתם זה הוצבע.

<מירי פרנקל-שור:>
הסעיף הוצבע. 

<איה דביר:>
הוועדה ניסתה להתמודד עם סוגיה שלא נדונה בחוק הממשלתי ונובעת מההרחבה של כל התכנית. מדובר בשאלה מתי נכון לתת את היוקרה הזאת, את הערך המוסף הזה של המסלול הביטחוני. היא עשתה את זה דרך הניסיון לנתב את זה לסוגי תפקידים שמתאימים. זה נושא שהוועדה העלתה ודנה בו. זה פתרון שהוועדה מציעה.

<דלית דרור:>
את רואה שאין טעם שנצא איתם לדון, כי יש להם את האג'נדה שלהם שהיא לא בהצעה הממשלתית. 

<היו"ר איילת שקד:>
זה לא קשור.
<איה דביר:>
זה לא קשור לשם, זו שאלה אחרת.

<עפר שלח:>
אני חושב שיש פה שני דברים שמתנגשים, כאשר ההצעה במידה רבה פותרת אותם. האחד זה האינטרס המובהק של המשרד לביטחון פנים. רותם, זה לא סעיף החוק של ביטחון הפנים. מטרת הצעת החוק הזאת היא להגביר שירות ואת השירות המשמעותי. אנחנו חושבים שהשירות האזרחי-ביטחוני הוא השירות המשמעותי מכולם מתחת לשירות הצבאי לחרדים. זה דוחף באופן טבעי גם להגדלת התחומים כדי שיהיו כמה שיותר אנשים. אתם אומרים, ובצדק, שבביטחוני אתם רוצים איזה שהוא סוג של קדימות, כולל קדימות בבחירת כוח אדם. בכל דבר שהוא לא הליבה של החוק, קרי משטרת ישראל ושירות בתי הסוהר. אתם מקבלים נכון להיום את תפקידי הליבה. זה שנאמר שכל דבר שקבע השר לביטחון פנים זה מכסה את הדאגה שלכם. אתם לא צריכים לרוץ אחרי כל - - ולהגיד שזה אוכל מאיתנו ולא יישאר לנו.

<רותם פלג:>

חבר הכנסת שלח, אמרתי שאם אנחנו מכניסים שם כל גוף נוסף בהסכמת השר לביטחון הפנים אין לי בעיה עם זה. הצו הוא צו בהסכמת השר לביטחון פנים, באישור הוועדה. עם זה אין לי בעיה, אני חי עם זה בשלום. זה נותן לי את הקדימות, מאפשר את השסתום כדי להרחיב את ההליך הזה כמה שיותר, מאפשר לגופים אחרים להיכנס. אין לי בעיה עם זה, רק אני אומר שבסוף המסלול הזה הוא מסלול שנבנה לגופים שלנו. לשם זה הוא נבנה. אם לא היינו מתערבים בדיוני הוועדה ומייצרים את אותו מסלול, זה היה נגמר בשני מסלולים: מסלול של שירות לאומי אזרחי ומסלול של שירות צבאי. בזה זה היה נגמר. כך הייתה החלטת הממשלה. 

<עפר שלח:>
אתה יודע היטב שהייתי מעורב בזה באופן אישי. אפילו אתה ואני דיברנו. הכל בסדר, אני רק אומר שלא תשכחו שיש פה עוד מטרה - אולי המטרה הראשונה - להרחיב ככל האפשר את כמות האנשים שמשרתים. 

<היו"ר איילת שקד:>
ממשרד הביטחון זה התחיל. 

<רותם פלג:>
אין לי בעיה אם זה בהסכמת השר לביטחון פנים.
<משה גפני:>
המשמעות של העניין, שהשר לביטחון פנים - -

<היו"ר איילת שקד:>
תיכף נדבר על גופי ההצלה. אחז, אתה רוצה לדבר על משהו שהוא לא גופי הצלה?
<אחז בן ארי:>
כן, בתגובה למה שאמר רותם פלג. כיוון שהנושא של אזרחי ביטחוני נולד אצלי במשרד אני יודע את הרקע. אני חושב שהדבר הנכון הוא לאפשר מגוון יותר רחב של אפשרויות בפני אנשים שרוצים לשרת בשירות האזרחי. צריך לאפשר מענה לסוגים שונים של התנדבות. אני חושב שלא צריך לתת בכורה לשר לביטחון פנים, צריך לאפשר לממשלה לעשות את הסדר בתוכה ולהקצות את הכמויות ואת המסגרות. 

<רותם פלג:>
תגיד תודה שקיבלתם את משרד הביטחון. 

<משה גפני:>
אחז, אל תגיד תודה על שום דבר. 

<אחז בן ארי:>
העניין של שירות ביטחוני אזרחי צריך להיות בחוק. איך זה יוקצה בפנים זה עניין פנימי של הממשלה. 

<היו"ר איילת שקד:>
זה מה שעשינו פחות או יותר. 

<איה דביר:>
לגבי הצווים. המינהלת היא הרגולטור של התחום הזה. ברגיל היא קובעת את התפקידים. השר של המינהלת צריך להגיש את ההצעה לצו, לצרף את ההסכמה של השר הנוגע בדבר. זו צריכה להיות יוזמה של המינהלת, של השר של המינהלת, כי היא הרגולטור. 

<מירי פרנקל-שור:>
איך השר שממונה על המינהלת יוכל לומר איזה תפקידים?

<איה דביר:>
הוא יעשה את זה בהסכמת השר הנוגע בדבר. 

<היו"ר איילת שקד:>
אני רוצה לעשות סדר. אני עכשיו מסכמת. אנחנו הולכים להצביע על סעיף 2ב – תיכף נדבר על גופי ההצלה – שיש בו את יחידות הסמך, משטרת ישראל, שירות בתי הסוהר, מערך כבאות ההצלה ב-(4), משרד הביטחון שקבע שר הביטחון.

<רותם פלג:>
אמרנו השר לבט"פ.

<היו"ר איילת שקד:>
אתה לא תתערב למשרד הביטחון בתוך המשרד שלו.

<רותם פלג:>
בסוף הוא מתחרה לי על אותו כוח אדם.

<היו"ר איילת שקד:>
בסדר, תתחרו, תהיו אטרקטיביים. אל תתווכח איתי. אנחנו תיכף נצביע על זה. אם תרצו, תגישו רביזיה. 

<מירי פרנקל-שור:>
משרד הביטחון, בהסכמת - -

<היו"ר איילת שקד:>
המשרד לביטחון פנים, שזה בהסכמת השר, הרשות להגנת עדים - פה אתה אומר שלא צריך את השר - המשטרה הירוקה, חופים ונוף, מד"א וגופי ההצלה. עכשיו נדבר על גופי ההצלה. בהצעת החוק הממשלתית גופי ההצלה היו תחת תחום בריאות. שם היה מד"א וגופי ההצלה. מכיוון שגם מד"א וגם גופי ההצלה פועלים ביום יום בתאונות דרכים, באירועים, באסונות ובאירועים ביטחוניים של פיקוד העורף - כולנו יודעים שהמלחמות נמצאות בעורף - יש היגיון להעביר אותם לשירות אזרחי ביטחוני, מה גם שחרדים רבים עוסקים בזה היום. זה יעזור ויעודד. ההצעה שלנו היא לשים סעיף נפרד למד"א, שזה גוף סטטוטורי בחוק, וסעיף נפרד לגופי ההצלה. עכשיו נשאלת השאלה לגבי גופי ההצלה. האם נכון שזה יהיה השר של המינהלת, או שהשר לביטחון פנים. מהדיון שיש היום, וגם אומרת לי כאן היועצת המשפטית של הוועדה, נכון שזה יהיה השר של המינהלת, כי לשר לביטחון פנים יש ניגוד עניינים. הוא רוצה שיבואו אליו, לא לגופי ההצלה.
<אריאל אטיאס:>
נכון. 

<היו"ר איילת שקד:>
זה עכשיו פתוח להצבעה ולדיון בקרב חברי הכנסת בלבד.

<אריאל אטיאס:>
אני רוצה להתייחס לכמה דברים. רק הערה למשרד להגנת הסביבה. אל תקראו להם מפקחים, תקראו להם שוטרים וכך פתרתם את הבעיה. בגלל שקראתם להם מפקחים הסתבכתם. תשנו להם את ההגדרה כך שהם ייקראו שוטרים. 

<דלית דרור:>
חוץ מסמכות לעצור יש להם את כל הסמכויות שיש לשוטר.

<אריאל אטיאס:>
תקראו להם שוטרים. מה שאמרה יושבת ראש הוועדה לגבי ניגוד עניינים מובנה זו מילה עדינה. משרד הבט"פ שאני מכבד – אם הייתי במקומם גם אני הייתי מתנהג ככה – חושבים שכל הסעיף הזה הוא שלהם. הם שחררו קצת לזה ושחררו קצת לזה. זו לא חברת כוח אדם של החרדים שהם באים אליכם ואתם מחלקים מנדיבות ליבכם. זה לא עובד ככה. התכלית של החוק זה לגרום לאוכלוסייה הזאת להשתלב כמה שיותר. אחד קרה לזה להשתלב בשוק העבודה דרך הביטחון, אחד קרה לזה לתרום למדינה למען השוויוניות. כל אחד והשפה שלו. בסוף מדובר באוכלוסייה שיש לה אורח חיים שונה, היא מרגישה נרדפת, ודאי בתקופה הזאת, היא מרגישה שמנסים לשנות לה את אורח החיים שלה. זה נושא חדש שכתוב בחוק, זה לא איזה תקנות של שר. אם בסוף יתברר שאנחנו פה מבלבלים את המוח והחרדים לא באים בהמוניהם, יצטרכו להקים ועדה לסדר את זה .הייתי מציע שתהיה גמישות מקסימאלית בחוק, כיוון שמדובר באוכלוסייה שאתם לא יודעים איך לעבוד איתה, אתם לא יודעים מה המשמעויות, איך זה נתפס בציבור החרדי כל מה שקורה פה. אנחנו, החרדים, נמצאים פה כגוף הצלה. אני הייתי מציע שתוגדר הגדרה. זה שאת אומרת מד"א ושירות של הכבאים זה בסדר, כי זה גוף סטטוטורי, אבל זה שזק"א, איחוד הצלה וכל מיני גופים אחרים שאני לא מכיר בהם את הפוליטיקה - -
<מאיר פרוש:>
זה לא יותר פוליטיקה מאשר הבט"פ.

<אריאל אטיאס:>
ברור. אני נוגע בזה, כי אני לא מספיק בקיא בניואנסים של כל שם. מספיק שהוסיפו לו שם לפני ואחרי והוא כבר גוף אחר. בסוף יש תכלית אחת. אם זו התכלית אנחנו צריכים כמה שפחות חסמים בחוק. מאוד קשה לשנות חוקים. אם זה היה בתקנות של שר, אז עוד אכישהו אפשר להגמיש את זה. יש כאן ניגוד עניינים מובנה בתפישה. מאחר והמשטרה יותר רואה את עצמה אחראית על המשטרה מאשר על זק"א, לצורך העניין, או על הגופים האחרים, אז הם מטבע הדברים יעדיפו יותר לעבות את כוח האדם שלהם מאשר לתת לאחרים. הם אמרו פה שזה נכון. צריך להגדיר מה זה גוף הצלה. לא מספיק להגיד מד"א. יש את המתנדבים. זה כמו שאמרנו שהגוף שמתנדב בחו"ל יהיה ב- 5 יבשות. אי אפשר להגדיר את זה הרגע, אבל את צריכה להטיל על היועצת המשפטית להקים עוד ועדת משנה של 3 חברי כנסת שיחליטו מה זה גוף הצלה. זה כמו שהגדרנו מה זה חרדי. תגדירו מה זה גוף הצלה.
<היו"ר איילת שקד:>
אני משאירה את זה לשר להחליט. למה אני צריכה להגדיר את זה בחוק?

<אריאל אטיאס:>
אם זה השר לביטחון פנים, אז זה לא יהיה. אם זה עובר לשר שממונה, אז השר הזה יצטרך להגדיר לפי קריטריונים שוויוניים. 
<היו"ר איילת שקד:>
נכון, השאלה איזה שר. 

<אריאל אטיאס:>
כל מי שנכנס לקריטריון נמצא בפנים. 

<רותם פלג:>
יש רק דבר אחד פשוט שכולם שוכחים פה. יש את המסלול הלאומי אזרחי הרגיל. 

<אריאל אטיאס:>
אין ויכוח שזה נושא ביטחוני. אתה רק אומר שהשר שלך יהיה אחראי על זה. 

<רותם פלג:>
בואו נרחיב את המסלול הלאומי ביטחוני שהיה אמור להיות מסלול מצומצם. 

<אריאל אטיאס:>
אתה לא אומר עכשיו שזה לא ביטחוני ולכן אתה לא רוצה להיות אחראי על זה, אתה אומר שזה ביטחוני ושיתנו לך להיות אחראי. 

<רותם פלג:>
אם זה היה תלוי בי בלבד הייתי אומר שלושת הגופים שלי, כשבזה נגמר העניין.

<אריאל אטיאס:>
עכשיו זה לא תלוי בך לבד, לכן אנחנו באים ואומרים - -

<משה גפני:>
עכשיו, דרך אגב, זה כבר לא תלוי בך בכלל. 

<אריאל אטיאס:>
נכון. מה שאני מנסה להגיד זה משהו מאוד פשוט. מהרגע שמובן פה ליושבים בשולחן שזה נושא שיש לו ממשק ביטחוני - אנחנו רואים אותם גם כשיש תאונות ואסונות, שאז מבינים בדיוק כמה זה ביטחוני - אז מכניסים אותם לתוך איזה שהוא סדר. לא צריך שיהיה שר שבאופן מובהק יש לו אינטרס אחר להכניס את זה פנימה. אני בעד וגם היועצת המשפטית בעד שהנושא הזה יוגדר. כמו שמוגדר מה זה שירות אזרחי, יוגדר מה זה גופי הצלה שנכנסים לתוך ההגדרה של ביטחוני. 

<עפר שלח:>
יש פה בעיה שאנחנו לא מגדירים, ובצדק, כמה ישרתו בכל גוף. ברור שתיפתח פה גם תחרות, מה גם שלא ברורה רמת ההיצע. אני מצטרף להצעה של חבר הכנסת אטיאס לעשות את זה פרטני, להיכנס לזה בצורה כזאת או אחרת. חשבתי בהתחלה לעשות את זה השר לביטחון פנים, השר - - והשר להגנת עורף. זה נראה לי מסובך מידי. בואו נגדיר את זה הגדרה פרטנית. 

<היו"ר איילת שקד:>
מה, על גופי הצלה?

<אריאל אטיאס:>
לא, נגדיר מה הוא גוף הצלה. כך כולם בפנים ונגמר הסיפור.

<היו"ר איילת שקד:>
מי קובע איזה גוף - -?

<אריאל אטיאס:>
בסוף זה המינהלת והאזרח.

<היו"ר איילת שקד:>
אם זה המינהלת, למה לא להשאיר את זה לשר של המינהלת?

<אריאל אטיאס:>
בוא נביא אותו לפה. מי זה? אורבך? שיבוא ויגיד מה הוא רוצה.

<היו"ר איילת שקד:>
לא משנה אם זה אורבך. מחרתיים זה יכול להיות אתה. 

<עפר שלח:>
אם זה השר של המינהלת, אז צריך להיות גם השר לביטחון פנים. אני מציע שיהיה גם השר להגנת העורף, כך שיהיו 3.

<משה גפני:>
זה לא השרים, רבותיי. 

<עמר בר-לב:>
אני חושב שצריך לפתוח כמה שיותר אפשרויות לחרדים להתגייס לשירות האזרחי ביטחוני. זאת המטרה שלנו. עם כל הכבוד למשרד לביטחון פנים, חשוב שגם שם יהיו, אבל זה לא רק לשם. דבר שני - נדמה לי שאת אמרת - זה שיתחרו. זה מצוין. אנחנו יודעים שבחיי היום יום הבעיה המרכזית היא עד כמה המקומות האלה יהיו מוכנים ויבנו את עצמם לקלוט חרדים. זה יעלה במאמץ ובכסף. בקשה, שתהיה תחרות. אני חושב שזה רק טוב לעניין. אני מצטרף לדעות שהיו לפניי של חבר הכנסת אטיאס ושלח. אני חושב שצריך לציין כאן גופי הצלה. אני חושב שהמינהלת יכולה לקבוע מה הם גופי ההצלה. אני חושב שצריך להגדיר מה זה גוף הצלה, שזה לא יהיה פתוח לאין סוף. 

<היו"ר איילת שקד:>
לא צריך להגדיר. השר של המינהלת יקבע בהסכמת השר לביטחון פנים.

<משה גפני:>
לא. 

<מאיר פרוש:>
אני לא מבין שום דבר ממה שחבר הכנסת אטיאס אמר, אבל אני חושב שאם אנחנו רוצים לדעת שבסופו של דבר הצלחנו להביא גורמים מהציבור החרדי שהפסיקו ללמוד להשתלב, זה רק כאשר נגדיר את זה. מדובר פה בהגנת העורף, לא שום דבר אחר. לא משטרה ולא משרדים אחרים. יכול להיות שכדי לקבוע מה זה גוף הצלה, ונעשה על זה קריטריונים, זה צריך להיות דבר שהשר להגנת העורף מעוניין בו ורוצה. 
<היו"ר איילת שקד:>
יכול להיות שהוא מתפטר עוד שבועיים ולא יהיה שר כזה. 

<מאיר פרוש:>
המשרד להגנת העורף צריך להיות חלק מהפתרון פה. 

<היו"ר איילת שקד:>
אבל אם הוא יבוטל?

<מאיר פרוש:>
לא יהיה ארדן, אבל יהיה משהו. 

<משה גפני:>
גברתי היושבת-ראש, אני מסכים עם המשרד לביטחון פנים ועם כולם. כמה שפחות אפשרויות שתהיינה לחרדים להתגייס זה מצוין, כי אני נגד החוק. הממשלה רוצה לגייס כמה שיותר חרדים. מה יותר פשוט מאשר לפתוח, כפי שנאמר פה קודם, כל מה שצריך. יושבים פה משרדי הממשלה. עם כל הכבוד, רובם הגדול חברים שלי. הם יושבים ורבים ביניהם כמה שפחות לתת. יש מגמה מאוד ברורה שנאמרת. אני נגדה. גם בעיתונות החרדית כותבים נגדה. יושבים פה משרדי הממשלה ואומרים שהאפשרויות יהיו יותר מצומצמות. יש גופים חרדים שהם לא חינוך בקהילה, שהם לא העניין של למידה בישיבה. מדובר בדבר מוכח עשרות שנים שהולך וגדל כל הזמן. מדובר בגופים שעוסקים בהצלת חיים, רק שהם גופים חרדים. 
מכיוון שאני מכיר את הפוליטיקה בעניין שאם זה עובר להחלטה של שר, בוודאי של ועדה שאומרים אל תתנו לזה, כן תתנו לזה, ההוא מתחרה איתי, הגוף הזה יהיה נגד הגוף הזה, ההוא נגד הגוף האחר - - נדמה לי שאת גם יודעת את זה. אם את לא קובעת קריטריונים מה הוא גוף ביטחוני ואת משאירה את זה לשר, השר יהיה בלחצים שלא תמיד הוא יעמוד בהם. לא בגלל הסיבות הענייניות, בגלל תסמונת הראש הקטן שמתנהלת כאן. אני מאוד מבקש שזק"א לא ייכנס לחוק ואיחוד והצלה לא ייכנס לחוק. יש לי נאומים לעוד שנתיים נגדכם. זה מראה שאתם נגד החרדים בדבר שאתם מאמינים שצריך לעשות. הם מצילים חיים בחירום, הם מצילים חיים בפיקוד העורף, הם מצילים חיים בימים רגילים, הם עושים דברים שכולנו יודעים אותם ואני יודע יותר מאחרים. הם עושים פעולות, שזה בדיוק מה שצריך, רק שזה לא ממוסד. עכשיו צריך למסד את זה בקריטריון, אם אתם באמת מתכוונים למה שאתם אומרים כל הזמן. מכיוון שאני חושד בכם שאתם לא מתכוונים לזה, אז אל תעבירו את זה. 

<אלעזר שטרן:>
אני רוצה להגיד לחבר הכנסת גפני שהוא רק חושד שרוצים נגד החרדים, זה לא בטוח שרוצים נגד החרדים. 

<משה גפני:>
אני בטוח. דיברתי בנימוס. 

<אלעזר שטרן:>
אין לי ספק בקשר לפעילות ולחשיבות של זק"א ושל הצלה, אני רק מתפלא שהיועצת המשפטית של הממשלה לא אמרה שאי אפשר לעשות את זק"א בתוך זה. אי אפשר ללכת על שמות של גופים. 

<אריאל אטיאס:>
לא רוצים שמות, רוצים קריטריון. 

<עפר שלח:>
בגלל זה הלכנו על המשטרה הירוקה. 

<משה גפני:>
אלעזר, אנחנו לא ביקשנו שמות. 

<אלעזר שטרן:>
לגוף שהוא לא סטטוטורי צריך להיות קריטריון. 

<אריאל אטיאס:>
תגדיר קריטריון.

<משה גפני:>
אתה יודע שיהיו לחצים על שרים. 

<רוברט אילטוב:>
אז תביאו קריטריון. 

<אלעזר שטרן:>
נכון, זה מה שביקשתי פה. 

<אריאל אטיאס:>
יביאו קריטריון ויגמרו את זה. 

<אחז בן ארי:>
אני מבקש להפנות להגדרה של ארגון עזר בחוק ההתגוננות האזרחית. זה גוף שעיקר עיסוקו הצלת חיי אדם. עזרתו נדרשת באופן מידי לשם הצלת חיי אדם בעת התקפה. שר הביטחון הכריז עליו ברשומות בהסכמת השר שנקבע כאחראי על אותו גוף, ככל שנקבע, או השר הממונה על תחום פעילותו של אותו גוף שהוא ארגון עזר, בהתאם לאמות מידה לעניין יכולותיו הארגוניות והמבצעיות ששר הביטחון הורה עליהן. אני מציע שתנאי הסף יהיה שמדובר בארגון עזר. 

<אריאל אטיאס:>
אנחנו עוד לא קבענו קריטריון, אדוני. זה רק בדיון אם יהיה קריטריון או שהשר לבט"פ יחליט. 

<אחז בן ארי:>
אני מציע. יש קריטריונים, יש מסגרת חוקית שקובעת, ויש אמות מידה שקובעות מה זה ארגון עזר. זה ארגון רלוונטי, זה ארגון של הצלת חיים, זה ארגון שמגיב מהמגיבים הראשונים. אני מציע שזה יהיה ארגון שהשר הממונה על המינהלת קבע, בצו, באישור הוועדה. ארגון עזר כמשמעותו בחוק ההתגוננות האזרחית שהשר הממונה על המינהלת קבע, בצו, באישור הוועדה. 
<חנוך בנימין:>
יש לכם כבר את השם של חוק ההתגוננות במה שצריך - -

<רותם פלג:>
תבינו דבר אחד פשוט. הגופים שלנו בתהליך שנעשה פה הופכים להיות הכי פחות אטרקטיביים, כי אלה גופים שיש בהם משמעת, יש בהם, לצורך העניין, ענישה, הם לובשים מדים, יש היררכיה פיקודית. להשוות בין זה ובין לעבוד באיזה שהוא משרד ממשלתי כזה או אחר זה לא הוגן. התחרות שאתם מייצרים פה היא תחרות לא הוגנת. זה פשוט לא יקרה. אנחנו צריכים להיערך בתהליכי הכשרה ארוכים, בהתאמה של מתקנים. מה שנעשה פה בפריצה הזאת הופך את זה לכך שהגופים שלנו לא יקרו במנגנון הזה. זה ייפתח לכל דבר אחר.

<היו"ר איילת שקד:>
מה שמפריע לך זה משרד הביטחון, המשרד לביטחון פנים וגופי ההצלה. אלה שלושת הסעיפים שמפריעים לך. 

<רותם פלג:>
באופן עקרוני מפריעים לי גם האחרים, אבל אני עוד איכשהו יודע להתמודד איתם. אני אומר שתקבעו שאלה הגופים. תייצרו את האופציה להרחיב את זה בצו של השר הממונה, בהסכמת או בהתייעצות השר לבט"פ. תעשו את זה באופן הזה כדי שנוכל לשלוט בזה, כי אחרת אתם הופכים אותנו להכי פחות אטרקטיביים. להיות שוטר שחשוף לדין משמעתי, לענישה כזאת או אחרת, למשמעת מכאן עד אירופה אל מול מצב שהוא יכול לשבת במשרד הביטחון, זה להפוך את זה ללא אטרקטיבי. 

<חנוך בנימין:>
אני רוצה להזכיר שיש הצעה לגבי הדין המשמעתי. 

<רותם פלג:>
זה לא אותו דבר. 

<יואל הדר:>
אצלכם לא יושבים במחבוש. זה לא אותו דבר. 

<חנוך בנימין:>
גם אצלנו יש דין משמעתי, גם בשב"ס יש דין משמעתי וגם בכב"א יש דין משמעתי. 

<רותם פלג:>
זה לא דומה.

<יואל הדר:>
לא דומה. אלו גם לא אותן סמכויות.

<רותם פלג:>
אתה יכול לשים במחבוש?

<קריאה:>
לא כל דבר זה מחבוש. 

<היו"ר איילת שקד:>
השאלה מה עם משרד הביטחון.

<רותם פלג:>
תקבעי שכל הגופים שנכנסים זה בהסכמת או בהתייעצות עם השר לבט"פ. דרך זה נוכל איכשהו לנהל את זה. 

<רוברט אילטוב:>
אני מסכים פה עם האמירה של המשרד לביטחון פנים. האטרקטיביות והתחרות לא תהיה. זה ברור. זה מאוד דומה למשמעת צבאית. יש פה מערכת שלא כל אחד ירצה להתנדב בה, לכן ההתייחסות למערכת הזאת צריכה להיות אחרת. זה לא עניין של תחרות. אלה לא שני סופרמרקטים שאחד יכול להוריד מחיר ואחד לא. פה יש כללים נוקשים ומאוד ברורים. לא יכולים להוריד מהכללים האלה פה. צריך להתייחס לסוגיה הזאת ברצינות. אנחנו רוצים שהצעירים האלה יגיעו למשטרה וישרתו תחת המשרד לביטחון פנים. 

<היו"ר איילת שקד:>
אני רוצה לסכם ולעבור סעיף סעיף. לא תהיה הצבעה עכשיו. את ההצבעה נעשה ביום שני, כי צריך לעשות תיקון נוסחים. אני רוצה שבוועדה נהיה מיושרים על הרעיון. כולם מסכימים שיחידת הסמך של משרד ראש הממשלה, משטרת ישראל, שירות בתי הסוהר, מערך הכבאות והצלה צריכים להיות חלק מזה.

<קריאה:>
וגם גופי החקירה. 

<אריאל אטיאס:>
אמרתי לך לקרוא להם שוטרים. תצא מזה, לא יהיה לך גופי חקירה. תקרא להם שוטרים. 

<היו"ר איילת שקד:>
אני רוצה להגיש רביזיה ולהוציא - -

<אריאל אטיאס:>
שנה להם את השם. תקרא להם שוטרים. 

<היו"ר איילת שקד:>
השאלה מה עם המשרד לביטחון פנים ומשרד הביטחון, שזאת הייתה בקשה של אחז. השאלה אם להשאיר או להוציא אותם. 
<משה גפני:>
מה הם שני הצדדים?

<היו"ר איילת שקד:>
להשאיר אותם כי אנחנו רוצים שיותר אנשים יעסקו - -

<משה גפני:>
את זה הבנתי. מה הצד השני?

<היו"ר איילת שקד:>
שהוא אומר - יש בזה עניין של צדק - שזה לא שוויוני כי המסלול שלהם הוא יותר קשוח, הוא עם מדים, הוא יותר צבאי.

<משה גפני:>
אתם רוצים שיתגייסו גם לזה.

<עפר שלח:>
אולי נקבע שם הגבלה מספרית. 

<משה גפני:>
מה זה משנה? או שכן או שלא. 

<היו"ר איילת שקד:>
נכון, מה זה משנה. האמת שיש גם חיילים במשרד הביטחון שהם בשירות צבאי. נשאיר?

<אריאל אטיאס:>
בטח נשאיר.

<עפר שלח:>
אני בעד להשאיר. אני רוצה לשמוע את חברי הכנסת על המחשבה לגבי הגבלה מספרית. עשינו את זה במקומות אחרים. 

<היו"ר איילת שקד:>
את המשרד לביטחון פנים ואת משרד הביטחון.

<עפר שלח:>
משרד הביטחון מקבל בסופו של דבר חיילים. אני קיבלתי באופן אישי, אחרי שהצביעו נגד זה, את הטענה שקשה מאוד להבחין בין השירות האזרחי ביטחוני מתוך מחשבה שאנחנו רוצים להרחיב. מכיוון שיש ממש בטענות שאמר משרד הבט"פ, בואו נגיד נגדיר את זה מספרית.

<קריאה:>
משרד הביטחון ומשרד הבט"פ יריבו עכשיו כמה אנשים יהיו במשרד הביטחון?

<קריאה:>
זה עניין לממשלה, למה צריך להיכנס לזה?

<קריאה:>
הוא יפנה אליו, והוא יפנה אליו. 

<אריאל אטיאס:>
אני חושב, עופר, שאין לנו כלים היום להחליט על מספרים. זה ממש בוסר כל העסק הזה. הם תמיד יוכלו להחליט שהם מחליטים ביניהם על המספרים. אין לך שום כלי להחליט על מספר. זאת הסיבה ששאלתי על העניין של החינוך שקבעו את המספר מתוך מחשבה שכולם הם נוכלים וגנבים. סגרו את זה על 200. זה לא נותן את האפשרות בכלל. 

<קריאה:>
את המריבות האלו נעשה בממשלה. למה פה?

<אלעזר שטרן:>
יש לי שאלה, תגידו לי אם אני טועה. יכול להיות שיש אנשים שרוצים לבוא יותר למשטרה מאשר למשרד הביטחון, כיוון שהם יודעים ששם הם יוכלו לעבוד אחר כך.
<רותם פלג:>
היום המסלול הזה במשטרה לא קיים. אין מסלול של התנדבות במשטרה. הוא קיים במשרד הביטחון, הוא קיים במשרד לביטחון פנים, הוא לא קיים במשטרה.

<אלעזר שטרן:>
אתה מדבר על מסלולים שלא קיימים. אתה צופה פני עתיד על היתרונות של מקומות אחרים.

<רותם פלג:>
הסיבות לתעדף את המסלול הזה ואת הגופים האלה הן הסיבות שאמרתי קודם. אתה צריך לייצר פה אטרקטיביות. המסלול הוא לא מסלול פשוט. הוא לא לבוא למשרד ולעבוד מ-08:00 עד 16:00. הוא לא שם. ברובו המכריע הוא לא שם.

<אלעזר שטרן:>
זה מקובל עלינו הדבר הזה.

<רותם פלג:>
אלה גופים שיש בהם סכנת חיים.

<אריאל אטיאס:>
לפי זה גם ביחידות סמך של ראש הממשלה הוא יכול להעסיק אותו בדברים - - 

<רותם פלג:>
אמרתי את זה בתחילת הדברים.

<אריאל אטיאס:>
אז אתה נמצא באותו מקום. כמו שאתה לא מגביל שם את המספר - -

<רותם פלג:>
האמירה שלי גם הייתה לגבי יחידות הסמך של משרד ראש הממשלה. אני צריך להיות מתועדף על פני כל האחרים. הם יכולים להיות במסלול של שירות לאומי רגיל, מה שקיים היום אצלם. גם במשרד הביטחון הוא קיים, גם במשרד רה"מ הוא קיים על יחידותיו השונות וגם אצלנו הוא קיים. אני עשיתי מסלול מיוחד - -

<אריאל אטיאס:>
אני מציע שעל המסלול שלך יקבלו יותר כסף.

<רותם פלג:>
מקבלים יותר כסף.

<אריאל אטיאס:>
יותר ממשרד הביטחון וממשרד ראש הממשלה. 

<רותם פלג:>
זה זה.

<אריאל אטיאס:>
תעשה לו עוד מדרגה. 

<היו"ר איילת שקד:>
אריאל, זה אותו דבר. 

<אריאל אטיאס:>
תעשה לו עוד מדרגה כך שתוכל להיות מועדף. מה הבעיה בזה?

<רותם פלג:>
אני אומר ששירות לאומי אזרחי קיים ועובד.

<אריאל אטיאס:>
הכל אזרחי ביטחוני. מי שהולך למשטרה מקבל עוד כמה מאות שקלים. מה רע בזה?

<רותם פלג:>
תעשה אותו אזרחי.

<היו"ר איילת שקד:>
אנחנו מסיימים את הישיבה באחת הדילמות הקשות שהיו בוועדה: האם המשרד לביטחון פנים ומשרד הביטחון צריכים להיות במסלול אזרחי-ביטחוני או במסלול אזרחי. בדילמה הזאת חברי הוועדה ידברו ביניהם מחוץ לשעות הדיון ויגיעו לאיזו שהיא הסכמה. בעניין גופי ההצלה אני מסמיכה את חבר הכנסת אטיאס להציג לוועדה קריטריונים. נביא את זה לדיון ולהצבעה ביום שני. 
<הישיבה ננעלה בשעה 13:00.>
